title: Rozhodnutie Rady (EÚ) 2015/541 z 24. marca 2015 , ktorým sa zrušuje rozhodnutie 2011/492/EÚ o ukončení konzultácií s Guinejsko-bissauskou republikou podľa článku 96 Dohody o partnerstve AKT – EÚ

text:
               1.4.2015

               SK

               Úradný vestník Európskej únie

               L 88/13

         ROZHODNUTIE RADY (EÚ) 2015/541
   z 24. marca 2015,
   ktorým sa zrušuje rozhodnutie 2011/492/EÚ o ukončení konzultácií s Guinejsko-bissauskou republikou podľa článku 96 Dohody o partnerstve AKT – EÚ
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na Dohodu o partnerstve medzi členmi skupiny afrických, karibských a tichomorských štátov („AKT“) na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000 (1) (ďalej len „Dohoda o partnerstve AKT – EÚ“) v znení zmien (2), a najmä na jej článok 96,
   so zreteľom na Vnútornú dohodu medzi zástupcami vlád členských štátov zasadajúcimi v Rade o opatreniach, ktoré sa majú prijať, a o postupoch, ktoré sa majú dodržiavať pri vykonávaní Dohody o partnerstve AKT – EÚ (3), a najmä na jej článok 3,
   so zreteľom na návrh Európskej komisie,
   keďže:

               (1)

               Rozhodnutím Rady 2011/492/EÚ (4) sa ukončili konzultácie s Guinejsko-bissauskou republikou podľa článku 96 Dohody o partnerstve AKT – EÚ a prijali sa primerané opatrenia uvedené v prílohe k predmetnému rozhodnutiu.

               (2)

               Platnosť uvedených primeraných opatrení bola predĺžená do 19. júla 2013 na základe rozhodnutia Rady 2012/387/EÚ (5) a následne do 19. júla 2014 na základe rozhodnutia Rady 2013/385/EÚ (6). Rozhodnutím Rady 2014/467/EÚ (7) sa predĺžila platnosť rozhodnutia Rady 2011/492/EÚ o jeden rok, do 19. júla 2015, ale pozastavilo sa uplatňovanie primeraných opatrení.

               (3)

               V Guinei-Bissau sa 13. apríla a 18. mája 2014 konali pokojné, slobodné a dôveryhodné parlamentné a prezidentské voľby a v krajine bol obnovený ústavný poriadok.

               (4)

               Bola vytvorená inkluzívna vláda odhodlaná uskutočniť reformy potrebné na rozvoj a stabilitu krajiny a bol dosiahnutý povzbudzujúci pokrok pri plnení záväzkov podľa článku 96 stanovených v rozhodnutí Rady 2011/492/EÚ.

               (5)

               V Guinei-Bissau pretrváva nestabilita a demokraticky zvolené orgány potrebujú podporu medzinárodných partnerov, aby mohli uskutočniť program reforiem a plán rozvoja krajiny.

               (6)

               Aby Únia spolu s ďalšími medzinárodnými partnermi mohla podporiť vynakladané úsilie vnútroštátnych orgánov o stabilizáciu a posilnenie demokratických inštitúcií, ako aj sociálno-hospodársky rozvoj Guiney-Bissau, rozhodnutie Rady 2011/492/EÚ by sa malo zrušiť,

         PRIJALA TOTO ROZHODNUTIE:
   Článok 1
   Rozhodnutie Rady 2011/492/EÚ sa zrušuje.
   Článok 2
   List v prílohe k tomuto rozhodnutiu sa zašle orgánom Guiney-Bissau.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 24. marca 2015

            Za Radu

            predseda

         E. RINKĒVIČS

      (1)  Ú. v. ES L 317, 15.12.2000, s. 3.

      (2)  Dohoda, ktorou sa druhýkrát mení a dopĺňa Dohoda o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísaná v Cotonou 23. júna 2000 a prvýkrát zmenená a doplnená v Luxemburgu 25. júna 2005 (Ú. v. EÚ L 287, 4.11.2010, s. 3).

      (3)  Ú. v. ES L 317, 15.12.2000, s. 376. Dohoda zmenená Internou dohodou medzi zástupcami vlád členských štátov, ktorí sa stretli na zasadnutí Rady, ktorou sa mení a dopĺňa interná dohoda z 18. septembra 2000 o opatreniach, ktoré sa majú prijať, a postupoch, ktoré sa majú dodržiavať pri vykonávaní Dohody o partnerstve AKT – ES (Ú. v. EÚ L 247, 9.9.2006, s. 48).

      (4)  Rozhodnutie Rady 2011/492/EÚ z 18. júla 2011 o ukončení konzultácií s Guinejsko-bissauskou republikou podľa článku 96 Dohody o partnerstve AKT – EÚ (Ú. v. EÚ L 203, 6.8.2011, s. 2).

      (5)  Rozhodnutie Rady 2012/387/EÚ zo 16. júla 2012, ktorým sa predlžuje obdobie uplatňovania primeraných opatrení stanovených v rozhodnutí 2011/492/EÚ (Ú. v. EÚ L 187, 17.7.2012, s. 1).

      (6)  Rozhodnutie Rady 2013/385/EÚ z 15. júla 2013, ktorým sa predlžuje obdobie uplatňovania primeraných opatrení stanovených v rozhodnutí 2011/492/EÚ (Ú. v. EÚ L 194, 17.7.2013, s. 6).

      (7)  Rozhodnutie Rady 2014/467/EÚ zo 14. júla 2014, ktorým sa predlžuje platnosť rozhodnutia 2011/492/EÚ a pozastavuje uplatňovanie jeho primeraných opatrení (Ú. v. EÚ L 212, 18.7.2014, s. 12).

      PRÍLOHA

         List Únie orgánom Guiney-Bissau

      J. E. prezident Guinejsko-bissauskej republiky
      J. E. predseda vlády Guinejsko-bissauskej republiky
      Vážení páni,
      Európska únia (EÚ) je veľmi povzbudená úspechmi, ktoré Guinea-Bissau dosiahla v uplynulom roku. Krajina nabrala nový smer, keď po konaní pokojných a dôveryhodných všeobecných volieb v apríli a máji 2014 vytvorila demokraticky zvolené orgány, a to vrátane inkluzívnej vlády, o ktorej sme presvedčení, že je odhodlaná obnoviť krajinu, posilniť jej demokratické inštitúcie a vydať sa na cestu k sociálno-politickej stabilite a hospodárskemu rozvoju.
      Vzhľadom na obnovenie ústavného poriadku a pokrok dosiahnutý pri plnení záväzkov Guiney-Bissau podľa článku 96 dohody z Cotonou, ako aj na Váš záväzok pokračovať v ich vykonávaní uskutočňovaním potrebných reforiem a prijatím primeraných opatrení, s potešením Vám oznamujeme, že opatrenia, ktoré od roku 2011 obmedzovali rozsah rozvojovej spolupráce EÚ s Guineou-Bissau, boli zrušené. Preto v plnej miere obnovujeme našu spoluprácu s Vašou krajinou.
      Keďže Guinea-Bissau stále čelí mnohým politickým a sociálno-hospodárskym výzvam, radi by sme Vás chceli povzbudiť na zachovanie jednoty a pokračovanie vo Vašom úsilí o posilnenie demokratických inštitúcií, skutočnú reformu bezpečnostného sektora, posilnenie právneho štátu, boj proti korupcii, beztrestnosti a nezákonnému obchodovaniu s drogami a o podporu udržateľného rozvoja. EÚ stojí pri vás a podporuje všetko úsilie vynakladané týmto smerom.
      Zrušenie primeraných opatrení podľa článku 96 dohody z Cotonou nám skutočne umožňuje pomôcť Vám pri organizácii stretnutia za okrúhlym stolom o Guinei-Bissau, ktoré sa uskutoční 25. marca 2015 v Bruseli, a plnou mierou prispieť k jeho úspechu.
      Okrem toho budeme s Vašou vládou pokračovať v konzultačnej a prípravnej fáze 11. Európskeho rozvojového fondu s cieľom čo najskôr podpísať národný indikatívny program, ktorý Vám pomôže pri uskutočňovaní Vášho ambiciózneho programu reforiem.
      Napokon sa tešíme nielen na opätovnú plnohodnotnú spoluprácu s Guineou-Bissau v oblasti rozvojovej politiky, ale aj na zintenzívnenie nášho politického dialógu v zmysle článku 8 dohody z Cotonou.

         S úctou

               Za Radu

            F. MOGHERINI

               vysoká predstaviteľka Európskej únie pre zahraničné veci a bezpečnostnú politiku

               Za Komisiu

            N. MIMICA

               komisár


title: Rozhodnutie Európskej centrálnej banky (EÚ) 2017/935 zo 16. novembra 2016 o delegovaní právomocí prijímať rozhodnutia o odbornej spôsobilosti a dôveryhodnosti a posúdení požiadaviek na odbornú spôsobilosť a dôveryhodnosť (ECB/2016/42)

text:
               1.6.2017

               SK

               Úradný vestník Európskej únie

               L 141/21

         ROZHODNUTIE EURÓPSKEJ CENTRÁLNEJ BANKY (EÚ) 2017/935
   zo 16. novembra 2016
   o delegovaní právomocí prijímať rozhodnutia o odbornej spôsobilosti a dôveryhodnosti a posúdení požiadaviek na odbornú spôsobilosť a dôveryhodnosť (ECB/2016/42)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Zmluvu o fungovaní Európskej únie,
   so zreteľom na nariadenie Rady (EÚ) č. 1024/2013 z 15. októbra 2013, ktorým sa Európska centrálna banka poveruje osobitnými úlohami, pokiaľ ide o politiky týkajúce sa prudenciálneho dohľadu nad úverovými inštitúciami (1), a najmä na jeho článok 4 ods. 1 písm. e),
   so zreteľom na rozhodnutie Európskej centrálnej banky (EÚ) 2017/933 zo 16. novembra 2016 o všeobecnom rámci pre delegovanie rozhodovacích právomocí vo vzťahu k právnym nástrojom v oblasti dohľadu (ECB/2016/40) (2), a najmä na jeho článok 4,
   keďže:

               (1)

               Európska centrálna banka (ECB) ako príslušný orgán pre významné dohliadané subjekty je v súlade s článkom 4 ods. 1 písm. e) nariadenia (EÚ) č. 1024/2013 a článkami 93 a 94 nariadenia Európskej centrálnej banky (EÚ) č. 468/2014 (ECB/2014/17) (3) zodpovedná za to, aby členovia riadiacich orgánov uvedených subjektov spĺňali požiadavky na odbornú spôsobilosť a dôveryhodnosť.

               (2)

               Článok 91 smernice Európskeho parlamentu a Rady 2013/36/EÚ (4) vyžaduje, aby: a) členovia riadiacich orgánov dohliadaných subjektov musia mať neustále dostatočne dobrú povesť a dostatočnú úroveň vedomostí, zručností a skúseností na vykonávanie svojich povinností a riadiaci orgán ako celok musí mať primerané kolektívne vedomosti, zručnosti a skúsenosti, aby dokázal chápať činnosti inštitúcie; b) všetci členovia riadiaceho orgánu musia venovať dostatok času výkonu svojich funkcií v inštitúcii a pri počte riadiacich funkcií, ktoré môže naraz zastávať člen riadiaceho orgánu, sa zohľadňujú individuálne okolností a povaha, rozsah a zložitosti činností inštitúcie; c) každý člen riadiaceho orgánu musí konať čestne, bezúhonne a s nezávislým myslením a d) dohliadané subjekty musia zaviesť politiku na podporu rozmanitosti v rámci riadiaceho orgánu.

               (3)

               V súlade s článkom 4 ods. 3 nariadenia (EÚ) č. 1024/2013 ECB musí uplatňovať celé príslušné právo Únie pri vykonávaní úloh v oblasti dohľadu a v prípade, keď sa toto právo skladá zo smerníc, vnútroštátne právne predpisy, ktorými sa tieto smernice transponujú. Na ECB sa tiež vzťahujú regulačné a vykonávacie technické predpisy, ktoré vypracúva Európsky orgán pre bankovníctvo (EBA) a prijíma Európska komisia v súlade s článkami 10 až 15 nariadenia Európskeho parlamentu a Rady (EÚ) č. 1093/2010 (5). ECB musí vynaložiť všetko úsilie na dodržiavanie usmernení a odporúčaní, ktoré vypracúva EBA na základe článku 16 nariadenia (EÚ) č. 1093/2010, a príručky európskeho dohľadu, ktorú vypracúva EBA v súlade s uvedeným nariadením.

               (4)

               Podľa usmernení Európskeho orgánu pre bankovníctvo EBA/GL/2012/06 (6) by sa pri posudzovaní vhodnosti člena mali okrem kritérií týkajúcich sa dobrej povesti a skúseností člena tiež zohľadniť kritériá, ktoré sú relevantné pre fungovanie riadiaceho orgánu. Posúdenie by malo zahŕňať možné konflikty záujmov členov, ich schopnosť venovať dostatok času výkonu svojich funkcií, ich schopnosť vykonávať svoje funkcie nezávisle bez nenáležitého vplyvu iných osôb, celkové zloženie riadiaceho orgánu a požadované kolektívne vedomosti a odborné znalosti. Tým nie je dotknuté posúdenie uplatňovania opatrení týkajúcich sa riadenia inštitúcie na účely článku 88 smernice 2013/36/EÚ.

               (5)

               Popri vnútroštátnych právnych predpisoch, ktorými sa vykonáva článok 91 smernice 2013/36/EÚ, by rozhodnutie ECB o odbornej spôsobilosti a dôveryhodnosti malo tiež zabezpečiť súlad s požiadavkami stanovenými v akýchkoľvek iných uplatniteľných vnútroštátnych právnych predpisoch. Posúdenie, či rozhodnutie možno prijať na základe delegovania právomocí by sa preto malo vykonať bez toho, aby to malo vplyv na posúdenie plnenia požiadaviek na odbornú spôsobilosť a dôveryhodnosť stanovených v platnom práve.

               (6)

               ECB ako príslušný orgán musí každý rok prijať významné množstvo rozhodnutí o odbornej spôsobilosti a dôveryhodnosti. S cieľom uľahčiť rozhodovací proces je nevyhnutné prijať rozhodnutie o delegovaní právomocí v súvislosti s prijímaním uvedených rozhodnutí. Súdny dvor Európskej únie uznal, že delegovanie právomocí je nevyhnutné s cieľom zabezpečiť, aby inštitúcia, od ktorej sa vyžaduje prijatie značného počtu rozhodnutí, mohla vykonávať svoje úlohy. Podobne Súdny dvor Európskej únie uznal nevyhnutnosť zabezpečiť schopnosť fungovania rozhodovacieho orgánu, ktorá predstavuje zásadu vlastnú každému inštitucionálnemu systému (7).

               (7)

               Delegovanie rozhodovacích právomocí by malo byť obmedzené, primerané a rozsah pôsobnosti delegovania by mal byť jasne vymedzený.

               (8)

               Rozhodnutie (EÚ) 2017/933 (ECB/2016/40) podrobne stanovuje postup, ktorý treba dodržiavať na prijímanie rozhodnutí o delegovaní právomocí týkajúcich sa dohľadu, a osoby, na ktoré môžu byť delegované rozhodovacie právomoci. Toto rozhodnutie nemá vplyv na výkon úloh ECB v oblasti dohľadu, ani ním nie je dotknutá právomoc Rady pre dohľad navrhovať Rade guvernérov konečné návrhy rozhodnutí.

               (9)

               Ak kritériá na prijatie delegovaného rozhodnutia ustanovené v tomto rozhodnutí nebudú splnené, mali by sa prijať rozhodnutia o odbornej spôsobilosti a dôveryhodnosti v súlade s postupom nevznesenia námietok stanoveným v článku 26 ods. 8 nariadenia (EÚ) č. 1024/2013 a článku 13g rozhodnutia ECB/2004/2 (8).

               (10)

               Ak sa člen nepovažuje za osobu, ktorá spĺňa požiadavky na odbornú spôsobilosť a dôveryhodnosť, rozhodnutie o odbornej spôsobilosti a dôveryhodnosti by sa nemalo prijať prostredníctvom delegovaného rozhodnutia, ale skôr prostredníctvom postupu nevznesenia námietok. V prípadoch, v ktorých nie je možné vopred určiť, či je možné prijať delegované rozhodnutie, je preto nevyhnutné zabezpečiť nevyhnutný časový priestor pre postup nevznesenia námietok. Z tohto dôvodu, ak príslušný vnútroštátny orgán nepredloží ECB návrh delegovaného rozhodnutia v lehote 20 pracovných dní pred uplynutím lehoty na prijatie rozhodnutia o odbornej spôsobilosti a dôveryhodnosti na základe príslušných vnútroštátnych právnych predpisov, takéto rozhodnutie by malo byť prijaté na základe postupu nevznesenia námietok. Okrem toho, ak majú vedúci pracovných útvarov pochybnosti o tom, či člen spĺňa požiadavky na odbornú spôsobilosť a dôveryhodnosť, ktoré sú spôsobené tým, že príslušný vnútroštátny orgán neposkytol dostatočné informácie alebo z dôvodu zložitosti posúdenia, opäť by sa mal využiť postup nevznesenia námietok,

         PRIJALA TOTO ROZHODNUTIE:
   Článok 1
   Vymedzenie pojmov
   Na účely tohto rozhodnutia sa uplatňujú tieto vymedzenia pojmov:

               1.

               „požiadavkami na odbornú spôsobilosť a dôveryhodnosť“ sa rozumejú požiadavky, ktoré musia členovia riadiaceho orgánu významného dohliadaného subjektu neustále spĺňať v súlade s článkom 91 smernice 2013/36/EÚ a iným platným právom;

               2.

               „rozhodnutím o odbornej spôsobilosti a dôveryhodnosti“ sa rozumie rozhodnutie ECB, v ktorom sa uvádza, či fyzická osoba spĺňa požiadavky na odbornú spôsobilosť a dôveryhodnosť;

               3.

               „platným právom“ sa rozumie príslušné právo Únie v zmysle článku 4 ods. 3 nariadenia (EÚ) č. 1024/2013 a vnútroštátne právo, ktoré je relevantné z hľadiska posúdenia požiadaviek na odbornú spôsobilosť a dôveryhodnosť;

               4.

               „zúčastneným členským štátom“ sa rozumie zúčastnený členský štát v zmysle článku 2 bod 1 nariadenia (EÚ) č. 1024/2013;

               5.

               „významným dohliadaným subjektom“ sa rozumie významný dohliadaný subjekt, ako je vymedzený v článku 2 bod 16 nariadenia (EÚ) č. 468/2014 (ECB/2014/17);

               6.

               „dohliadaným subjektom“ sa rozumie dohliadaný subjekt, ako je vymedzený v článku 2 bod 20 nariadenia (EÚ) č. 468/2014 (ECB/2014/17);

               7.

               „významnou dohliadanou skupinou“ sa rozumie významná dohliadaná skupina, ako je vymedzená v článku 2 bod 22 nariadenia (EÚ) č. 468/2014 (ECB/2014/17);

               8.

               „delegovaným rozhodnutím“ sa rozumie rozhodnutie prijaté na základe delegovania právomoci Radou guvernérov podľa rozhodnutia (EÚ) 2017/933 (ECB/2016/40);

               9.

               „riadiacim orgánom“ sa rozumie riadiaci orgán, ako je vymedzený v článku 3 ods. 1 bod 7 smernice 2013/36/EÚ pri zohľadnení ustanovení článku 3 ods. 2;

               10.

               „členom“ sa rozumie navrhovaný alebo vymenovaný člen riadiaceho orgánu alebo prípadne navrhovaná alebo vymenovaná osoba zastávajúca kľúčové funkcie, ako je to vymedzené v súlade s platným právom;

               11.

               „vedúcimi pracovných útvarov“ sa rozumejú vedúci pracovných útvarov ECB, na ktorých sa deleguje právomoc spoločne prijímať rozhodnutia o odbornej spôsobilosti a dôveryhodnosti;

               12.

               „príslušným vnútroštátnym orgánom“ sa rozumie príslušný vnútroštátny orgán, ako je vymedzený v článku 2 bod 2 nariadenia (EÚ) č. 1024/2013;

               13.

               „postupom nevznesenia námietok“ sa rozumie postup stanovený v článku 26 ods. 8 nariadenia (EÚ) č. 1024/2013 a bližšie špecifikovaný v článku 13g rozhodnutia ECB/2004/2;

               14.

               „Všeobecnými zásadami pre posúdenie odbornej spôsobilosti a dôveryhodnosti“ sa rozumie dokument s týmto názvom, prijatý a podľa potreby zmenený v súlade s postupom nevznesenia námietok a uverejnený na webovom sídle ECB, ktorý obsahuje usmernenia, ako by sa malo uskutočniť posúdenie odbornej spôsobilosti a dôveryhodnosti;

               15.

               „úverovou inštitúciou“ sa rozumie úverová inštitúcia, ako je vymedzená v článku 4 ods. 1 bod 1 nariadenia Európskeho parlamentu a Rady (EÚ) č. 575/2013 (9).

         Článok 2
   Delegovanie právomoci prijímať rozhodnutia o odbornej spôsobilosti a dôveryhodnosti
   1.   V súlade s článkom 4 rozhodnutia (EÚ) 2017/933 (ECB/2016/40) Rada guvernérov týmto deleguje právomoc prijímať rozhodnutia o odbornej spôsobilosti a dôveryhodnosti na vedúcich pracovných útvarov vymenovaných Výkonnou radou v súlade s článkom 5 uvedeného rozhodnutia.
   2.   Vedúci pracovných útvarov prijímajú delegované rozhodnutia v súlade s týmto rozhodnutím a platným právom.
   Článok 3
   Rozsah prenesenia právomoci
   1.   Rozhodnutie o odbornej spôsobilosti a dôveryhodnosti sa nemôže prijať prostredníctvom delegovaného rozhodnutia, ak príslušný dohliadaný subjekt patrí do jednej z týchto kategórií:

               a)

               dohliadaný subjekt na najvyššej úrovni konsolidácie v rámci zúčastnených členských štátov z významnej dohliadanej skupiny;

               b)

               úverová inštitúcia s najväčšou celkovou hodnotou aktív vo významnej dohliadanej skupine, ak takýto subjekt je iný, ako sa uvádza v písmene a);

               c)

               významný dohliadaný subjekt, ktorý nie je členom významnej dohliadanej skupiny.

         2.   Rozhodnutie o odbornej spôsobilosti a dôveryhodnosti sa nemôže prijať prostredníctvom delegovaného rozhodnutia, ak rozhodnutie o odbornej spôsobilosti a dôveryhodnosti:

               a)

               uvádza, že člen nespĺňa požiadavky na odbornú spôsobilosť a dôveryhodnosť, alebo

               b)

               obsahuje podmienky, pokiaľ takéto podmienky nie sú nevyhnutné na zabezpečenie toho, aby člen spĺňal požiadavky na odbornú spôsobilosť a dôveryhodnosť, a boli dohodnuté písomne.

         3.   Rozhodnutie o odbornej spôsobilosti a dôveryhodnosti sa nemôže prijať prostredníctvom delegovaného rozhodnutia, ak na základe informácií predložených ECB:

               a)

               sa v súčasnosti proti členovi vedie trestné konanie pred súdom alebo bol člen odsúdený za trestný čin na prvom alebo poslednom stupni, alebo

               b)

               vo vzťahu k členovi prebiehalo alebo v súčasnosti prebieha vyšetrovanie za porušenie právnych predpisov alebo regulačných ustanovení v oblasti finančných služieb, alebo sa vo vzťahu k nemu za porušenie takýchto predpisov uskutočňuje alebo uskutočňoval výkon rozhodnutia, prípadne prejednáva uloženie administratívnej sankcie alebo už takáto bola uložená.

         4.   Rozhodnutie o odbornej spôsobilosti a dôveryhodnosti sa nemôže prijať prostredníctvom delegovaného rozhodnutia, ak:

               a)

               príslušný vnútroštátny orgán nepredloží ECB návrh delegovaného rozhodnutia v lehote 20 pracovných dní pred uplynutím lehoty na prijatie rozhodnutia o odbornej spôsobilosti a dôveryhodnosti na základe platného práva alebo

               b)

               z dôvodu nedostatočných informácií alebo zložitosti posúdenia sa vyžaduje, aby sa rozhodnutie o odbornej spôsobilosti a dôveryhodnosti prijalo na základe postupu nevznesenia námietok.

         5.   Ak podľa odsekov 1 až 4 rozhodnutie o odbornej spôsobilosti a dôveryhodnosti nemožno prijať prostredníctvom delegovaného rozhodnutia, prijme sa v súlade s platným právom a postupom nevznesenia námietok.
   6.   Ak sa na účely odsekov 2 až 4 posúdenie požiadaviek na odbornú spôsobilosť a dôveryhodnosť týka viac ako jedného člena riadiaceho orgánu a rozhodnutie nemožno prijať prostredníctvom delegovaného rozhodnutia v súvislosti s jedným alebo viacerými z nich, posúdenie povedie k dvom rozhodnutiam o odbornej spôsobilosti a dôveryhodnosti. Jedno rozhodnutie sa prijme v súlade s platným právom a postupom nevznesenia námietok a druhé prostredníctvom delegovaného rozhodnutia.
   Článok 4
   Posúdenie odbornej spôsobilosti a dôveryhodnosti
   Posúdenie požiadaviek na odbornú spôsobilosť a dôveryhodnosť sa uskutoční v súlade s platným právom s prihliadnutím na Všeobecné zásady pre posúdenie odbornej spôsobilosti a dôveryhodnosti (kapitola o kritériách posúdenia) a v súlade s týmito kritériami:

               a)

               Skúsenosti. Člen musí mať dostatočné vedomosti, zručnosti a skúsenosti na plnenie svojich funkcií.

               b)

               Dobrá povesť. Člen musí mať neustále dostatočne dobrú povesť, aby mohol zabezpečiť zdravé a obozretné riadenie dohliadaného subjektu. Zásada proporcionality sa nesmie uplatňovať na posúdenie dobrej povesti.

               c)

               Možné konflikty záujmov a nezávislé myslenie. Člen musí mať schopnosť konať nezávisle. Posúdenie možných konfliktov záujmov a nezávislého myslenia musí zahŕňať posúdenie opatrení týkajúcich sa riadenia dohliadaného subjektu, ktoré dohliadaný subjekt používa pri oznamovaní, zmierňovaní, riadení alebo predchádzaní konfliktom záujmov.

               d)

               Časový záväzok. Člen musí mať schopnosť venovať dostatočný čas výkonu svojich funkcií v dohliadanom subjekte. Posúdenie môže závisieť od viacerých faktorov, ako je počet riadiacich funkcií, ktoré zastáva člen, povaha, rozsah a náročnosť činností dohliadaného subjektu a iné dôležité záväzky.

               e)

               Kolektívna vhodnosť. Pokiaľ ide o požiadavku na kolektívnu vhodnosť, člen sa musí posudzovať v čase úvodného posúdenia jeho odbornej spôsobilosti a dôveryhodnosti pri zohľadnení priebežného dohľadu nad riadením dohliadaného subjektu, ako aj vlastné hodnotenie riadiaceho orgánu, najmä s ohľadom na jeho zloženie a potreby kolektívnej vhodnosti.

         Článok 5
   Prechodné ustanovenie
   Toto rozhodnutie sa neuplatňuje na návrhy rozhodnutia o odbornej spôsobilosti a dôveryhodnosti, ktoré príslušný vnútroštátny orgán predložil ECB pred nadobudnutím účinnosti tohto rozhodnutia.
   Článok 6
   Nadobudnutie účinnosti
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Vo Frankfurte nad Mohanom 16. novembra 2016

            Prezident ECB

         Mario DRAGHI

      (1)  Ú. v. EÚ L 287, 29.10.2013, s. 63.

      (2)  Pozri stranu 14 tohto úradného vestníka.

      (3)  Nariadenie Európskej centrálnej banky (EÚ) č. 468/2014 zo 16. apríla 2014 o rámci pre spoluprácu v rámci jednotného mechanizmu dohľadu medzi Európskou centrálnou bankou, príslušnými vnútroštátnymi orgánmi a určenými vnútroštátnymi orgánmi (nariadenie o rámci JMD) (ECB/2014/17) (Ú. v. EÚ L 141, 14.5.2014, s. 1).

      (4)  Smernica Európskeho parlamentu a Rady 2013/36/EÚ z 26. júna 2013 o prístupe k činnosti úverových inštitúcií a prudenciálnom dohľade nad úverovými inštitúciami a investičnými spoločnosťami, o zmene smernice 2002/87/ES a o zrušení smerníc 2006/48/ES a 2006/49/ES (Ú. v. EÚ L 176, 27.6.2013, s. 338).

      (5)  Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12).

      (6)  Usmernenia Európskeho orgánu pre bankovníctvo EBA/GL/2012/06 z 22. novembra 2012 o posúdení vhodnosti členov riadiaceho orgánu a osôb zastávajúcich kľúčové funkcie.

      (7)  Rozsudky Súdneho dvora z 23. septembra 1986, AKZO Chemie BV and AKZO Chemie UK Ltd v Commission, 5/85, ECLI:EU:C:1986:328, bod 37 a z 26. mája 2005, Carmine Salvatore Tralli v ECB, C-301/02 P, ECLI:EU:C:2005:306, bod 59.

      (8)  Rozhodnutie ECB/2004/2 z 19. februára 2004, ktorým sa prijíma rokovací poriadok Európskej centrálnej banky, (Ú. v. EÚ L 80, 18.3.2004, s. 33).

      (9)  Nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a investičné spoločnosti a o zmene nariadenia (EÚ) č. 648/2012 (Ú. v. EÚ L 176, 27.6.2013, s. 1).


title: Rozhodnutie Rady (SZBP) 2017/915 z 29. mája 2017 o osvetových činnostiach Únie na podporu vykonávania Zmluvy o obchodovaní so zbraňami

text:
               30.5.2017

               SK

               Úradný vestník Európskej únie

               L 139/38

         ROZHODNUTIE RADY (SZBP) 2017/915
   z 29. mája 2017
   o osvetových činnostiach Únie na podporu vykonávania Zmluvy o obchodovaní so zbraňami
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28 ods. 1 a článok 31 ods. 1,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Valné zhromaždenie OSN prijalo 2. apríla 2013 Zmluvu o obchodovaní so zbraňami (ďalej len „ATT“). ATT sa potom otvorila na podpis 3. júna 2013 a platnosť nadobudla 24. decembra 2014. Všetky členské štáty sú zmluvnými stranami ATT.

               (2)

               Cieľom ATT je zaviesť čo najprísnejšie spoločné medzinárodné normy pre reguláciu zákonného obchodu s konvenčnými zbraňami, predchádzať nedovolenému obchodovaniu s konvenčnými zbraňami a odstraňovať ho a predchádzať odkláňaniu takýchto zbraní. Kľúčovými výzvami je to, aby zmluvné strany uvedenú zmluvu účinne vykonávali a aby sa všeobecne uplatňovala, a to s prihliadnutím na skutočnosť, že regulácia medzinárodného obchodu so zbraňami predstavuje už vo svojej podstate celosvetové úsilie. S cieľom prispieť k riešeniu týchto výziev prijala Rada 16. decembra 2013 rozhodnutie 2013/768/SZBP (1), a rozšírila tým portfólio Únie pre pomoc týkajúcu sa kontroly vývozu o činnosti osobitne zamerané na ATT.

               (3)

               Činnosti vykonávané v rámci rozhodnutia 2013/768/SZBP sa zamerali na šestnásť prijímajúcich krajín a vzťahovali sa na širokú škálu oblastí, ktoré sa týkajú vytvorenia a rozvoja národných systémov kontroly transferov zbraní, ako sa stanovuje v ATT. Spolupráca sa úspešne nadviazala s mnohými krajinami, s ktorými sa nikdy predtým v rámci iných podporných činností Únie týkajúcich sa kontroly vývozu nespolupracovalo, čo odzrkadľuje globálnu povahu ATT. Odporúča sa preto, aby činnosti zamerané na túto podskupinu krajín ďalej pokračovali s cieľom zabezpečiť, aby sa pokrok zachoval, a podnietiť samotné uvedené prijímajúce krajiny, aby vykonávali regionálne osvetové činnosti.

               (4)

               Okrem toho, aby sa ďalej vykonávali činnosti s prijímajúcimi krajinami, na ktoré sa pomoc zameriava podľa rozhodnutia 2013/768/SZBP, sa odporúča uplatňovať prístup založený na dopyte, na základe ktorého by sa podporné činnosti mohli začať realizovať na žiadosť krajín, ktoré zistili, že sú s ohľadom na vykonávanie ATT potrebné. Preukázalo sa, že takýto prístup je pri poskytovaní pomoci krajinám, ktoré prejavili odhodlanie a zodpovednosť, pokiaľ ide o ATT, prostredníctvom svojich žiadostí o pomoc Únie, spravodlivý a úspešný. V tomto rozhodnutí sa preto ponecháva určitý počet činností, ktoré budú k dispozícii na vyžiadanie.

               (5)

               Pomoc Únie poskytovaná na základe rozhodnutia Rady (SZBP) 2015/2309 (2) sa zameriava na niekoľko krajín v blízkom východnom a južnom susedstve Únie. Únia je aj dlhodobým poskytovateľom pomoci, pokiaľ ide o kontrolu vývozu v oblasti položiek s dvojakým použitím v rámci svojho nástroja na podporu stability a mieru, ktorým sa podporuje vytváranie právneho rámca a budovanie inštitucionálnych kapacít na zavedenie a presadzovanie účinných kontrol vývozu položiek s dvojakým použitím. Prostredníctvom nástroja na podporu stability a mieru a jednotnej akcie Rady 2006/419/SZBP (3), jednotnej akcie Rady 2008/368/SZBP (4) a rozhodnutia Rady 2013/391/SZBP (5) podporuje Únia aj vykonávanie rezolúcie Bezpečnostnej rady Organizácie Spojených národov (ďalej len „BR OSN“) č. 1540 (2004), ktorou sa nariaďujú účinné kontroly transferu položiek súvisiacich so zbraňami hromadného ničenia.
               Kontroly, ktoré sa vytvorili na účely vykonávania rezolúcie BR OSN č. 1540 (2004), ako aj kontroly v rámci programov pomoci Únie poskytovanej na kontrolu vývozu položiek s dvojakým použitím ako také prispievajú k celkovej kapacite účinného vykonávania ATT, keďže v mnohých prípadoch sa zákony, administratívne postupy a činnosti agentúr zodpovedných za kontrolu vývozu položiek s dvojakým použitím prekrývajú s tými, ktoré sa uplatňujú v oblasti kontroly vývozu konvenčných zbraní. Je teda rozhodujúce zabezpečiť úzku koordináciu medzi činnosťami vykonávanými v oblasti kontrol vývozu položiek s dvojakým použitím a činnosťami podporujúcimi vykonávanie ATT.

               (6)

               Celkovo veľký počet činností stanovených v tomto rozhodnutí Rady opodstatňuje využitie dvoch vykonávacích subjektov, aby sa pracovné zaťaženie dalo účinne rozdeliť. Rada a Komisia poverili vykonávaním úvodných projektov týkajúcich sa kontrol vývozu nemecký Federálny úrad pre hospodárstvo a kontrolu vývozu (BAFA). Úrad BAFA preto získal veľký súbor vedomostí a odborných znalostí. Agentúra Expertise France zodpovedá za partnerské projekty EÚ týkajúce sa položiek s dvojakým použitím, ktoré sa financujú v rámci nástroja na podporu stability a mieru. Jej úlohou pri vykonávaní tohto rozhodnutia bude pomáhať zabezpečovať riadnu koordináciu s projektmi týkajúcimi sa položiek s dvojakým použitím,

         PRIJALA TOTO ROZHODNUTIE:
   Článok 1
   1.   Na účely podpory účinného vykonávania a všeobecného uplatňovania ATT vykonáva Únia činnosti zamerané na tieto ciele:

               a)

               poskytnúť podporu viacerým štátom s cieľom posilniť ich systémy kontroly transferov zbraní v záujme účinného vykonávania ATT;

               b)

               na národnej a regionálnej úrovni zvýšiť v súvislosti s ATT povedomie a zodpovednosť príslušných národných a regionálnych orgánov, ako aj zainteresovaných strán občianskej spoločnosti.

         2.   S cieľom dosiahnuť ciele uvedené v odseku 1 vykonáva Únia tieto projektové činnosti:

               a)

               poskytovanie pomoci prijímajúcim krajinám podľa potreby pri vypracúvaní, aktualizácii a vykonávaní príslušných legislatívnych a správnych opatrení zameraných na vytvorenie a rozvoj účinného systému kontroly transferov zbraní v súlade s požiadavkami ATT;

               b)

               posilňovanie odborných znalostí a kapacít úradníkov prijímajúcich krajín zodpovedných za udeľovanie povolení a presadzovanie, a to najmä prostredníctvom výmeny najlepších postupov, odbornej prípravy a prístupu k zdrojom relevantných informácií, s cieľom zabezpečiť primerané vykonávanie a presadzovanie kontrol transferov zbraní;

               c)

               podpora transparentnosti v oblasti medzinárodného obchodu so zbraňami na základe požiadaviek týkajúcich sa transparentnosti uvedených v ATT;

               d)

               podpora trvalého dodržiavania ATT zo strany prijímajúcich krajín a ich susedov zapojením príslušných národných a regionálnych zainteresovaných strán, akými sú napríklad národné parlamenty, príslušné regionálne organizácie a zástupcovia občianskej spoločnosti, ktorí majú dlhodobý záujem o monitorovanie účinného vykonávania ATT.

         Podrobný opis činností projektu uvedených v tomto odseku sa uvádza v prílohe.
   Článok 2
   1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „vysoký predstaviteľ“).
   2.   Technické vykonávanie projektových činností uvedených v článku 1 ods. 2 organizuje úrad BAFA a agentúra Expertise France.
   3.   Úrad BAFA a agentúra Expertise France vykonávajú svoje úlohy pod vedením vysokého predstaviteľa. Vysoký predstaviteľ na uvedený účel uzavrie s úradom BAFA a s agentúrou Expertise France potrebné dohody.
   Článok 3
   1.   Finančná referenčná suma na vykonávanie projektových činností uvedených v článku 1 ods. 2 je 7 178 924,36 EUR. Celkový odhadovaný rozpočet celého projektu je 8 368 151,36 EUR. Časť tohto odhadovaného rozpočtu, na ktorý sa referenčná suma nevzťahuje, sa poskytuje prostredníctvom spolufinancovania zo strany vlády Spolkovej republiky Nemecko a agentúry Expertise France.
   2.   Výdavky financované z referenčnej sumy stanovenej v odseku 1 sa spravujú v súlade s postupmi a predpismi platnými pre rozpočet Únie.
   3.   Komisia dohliada na riadne spravovanie výdavkov uvedených v odseku 1. Na uvedený účel uzavrie s úradom BAFA a s agentúrou Expertise France potrebné dohody o financovaní. V dohodách o financovaní sa ustanoví, že BAFA a agentúra Expertise France majú zabezpečovať viditeľnosť príspevku Únie, ktorá bude primeraná jeho výške.
   4.   Komisia sa usiluje, aby sa dohody o financovaní uvedené v odseku 3 uzavreli čo najskôr po nadobudnutí účinnosti tohto rozhodnutia. Informuje Radu o všetkých ťažkostiach, ktoré sa počas tohto procesu vyskytnú, ako aj o dátume uzavretia dohody o financovaní.
   Článok 4
   1.   Vysoký predstaviteľ informuje Radu o vykonávaní tohto rozhodnutia na základe pravidelných správ, ktoré vypracúvajú vykonávacie subjekty. Správy tvoria základ hodnotenia, ktoré vykoná Rada.
   2.   Komisia informuje o finančných aspektoch vykonávania činností projektu uvedených v článku 1 ods. 2
   Článok 5
   Toto rozhodnutie nadobúda účinnosť dňom jeho prijatia.
   Jeho účinnosť skončí 36 mesiacov odo dňa uzavretia dohôd o financovaní uvedených v článku 3 ods. 3 alebo šesť mesiacov odo dňa jeho prijatia, ak sa v tomto období neuzatvoria tieto dohody o financovaní.

      V Bruseli 29. mája 2017

            Za Radu

            predseda

         C. CARDONA

      (1)  Rozhodnutie Rady 2013/768/SZBP zo 16. decembra 2013 o činnostiach EÚ na podporu vykonávania Zmluvy o obchode so zbraňami v rámci Európskej ezpečnostnej stratégie (Ú. v. EÚ L 341, 18.12.2013, s. 56).

      (2)  Rozhodnutie Rady (SZBP) 2015/2309 z 10. decembra 2015 o presadzovaní účinnej kontroly vývozu zbraní (Ú. v. EÚ L 326, 11.12.2015, s. 56).

      (3)  Jednotná akcia Rady 2006/419/SZBP z 12. júna 2006 na podporu vykonávania rezolúcie Bezpečnostnej rady Organizácie Spojených národov 1540 (2004) a v rámci vykonávania stratégie EÚ proti šíreniu zbraní hromadného ničenia (Ú. v. EÚ L 165, 17.6.2006, s. 30).

      (4)  Jednotná akcia Rady 2008/368/SZBP zo 14. mája 2008 na podporu vykonávania rezolúcie Bezpečnostnej rady Organizácie Spojených národov č. 1540 (2004) a v rámci vykonávania stratégie EÚ proti šíreniu zbraní hromadného ničenia (Ú. v. EÚ L 127, 15.5.2008, s. 78).

      (5)  Rozhodnutie Rady 2013/391/SZBP z 22. júla 2013 na podporu praktického vykonávania rezolúcie Bezpečnostnej rady Organizácie Spojených národov č. 1540 (2004) o nešírení zbraní hromadného ničenia a ich nosičov (Ú. v. EÚ L 198, 23.7.2013, s. 40).

      PRÍLOHA
      1.   Kontext a zdôvodnenie podpory Únie
      Toto rozhodnutie sa zakladá na predchádzajúcich rozhodnutiach Rady, ktorými sa podporuje proces OSN vedúci k Zmluve o obchodovaní so zbraňami (ďalej len „ATT“) a k presadzovaniu jej účinného vykonávania a všeobecného uplatňovania (1). Valné zhromaždenie OSN prijalo ATT 2. apríla 2013 a platnosť nadobudla 24. decembra 2014.
      Stanoveným cieľom ATT je „zaviesť čo najprísnejšie spoločné medzinárodné normy pre reguláciu alebo zlepšenie regulácie medzinárodného obchodu s konvenčnými zbraňami, predchádzať nedovolenému obchodovaniu s konvenčnými zbraňami a odstraňovať ho a predchádzať ich odkláňaniu“. Jej stanoveným účelom je „prispievať k mieru, bezpečnosti a stabilite na medzinárodnej a regionálnej úrovni; obmedzovať ľudské utrpenie a podporovať spoluprácu, transparentnosť a zodpovedné činnosti zmluvných strán v rámci medzinárodného obchodu s konvenčnými zbraňami, a budovať tak dôveru medzi nimi“. Cieľ a účel ATT sa teda zhodujú s celkovou ambíciou Únie, pokiaľ ide o zahraničnú a bezpečnostnú politiku, ako sa stanovuje v článku 21 Zmluvy o Európskej únii.
      Po prijatí ATT v roku 2013 sú teraz hlavnými výzvami jej účinné vykonávanie a všeobecné uplatňovanie.
      Pomoc a osvetové činnosti týkajúce sa kontroly vývozu majú z hľadiska riešenia uvedených výziev kľúčový význam, a preto sú základnými prvkami tohto rozhodnutia. Toto rozhodnutie sa s ohľadom na pomoc týkajúcu sa kontroly vývozu zameriava na konkrétne partnerské krajiny a ponecháva otvorený priestor pre prípadnú pomoc pre nové krajiny, ktoré o ňu požiadajú.
      Pokiaľ ide o deväť konkrétnych partnerských krajín (Senegal, Burkina Faso, Filipíny, Gruzínsko, Ghana, Jamajka, Kolumbia, Peru a Kostarika), stanovuje sa týmto rozhodnutím aj ďalší rozvoj spolupráce, ktorá sa nadviazala prvou fázou vykonávania podporných činností na základe rozhodnutia 2013/768/SZBP.
      Pokiaľ ide o možnosti pre žiadajúce prijímajúce krajiny, toto rozhodnutie je založené na rovnakých overených činnostiach, ako sa vykonávali podľa rozhodnutia 2013/768/SZBP:

                  —

                  špecifické programy pomoci, prostredníctvom ktorých sa prijímajúcim krajinám s cieľom splniť požiadavky ATT bude pomoc poskytovať spôsobom, ktorý bude prispôsobený konkrétnym podmienkam jednotlivých krajín a bude mať ďalekosiahly účinok. Poskytovanie pomoci sa bude rozvíjať v súlade s plánom pomoci, ktorý sa má dohodnúť s prijímajúcimi krajinami a v ktorom sa upresnia priority činnosti, zabezpečí zodpovednosť na miestnej úrovni a podľa potreby potvrdí odhodlanie ratifikovať ATT;

                  —

                  činnosti súvisiace s poskytovaním pomoci ad hoc, ktoré sa budú zameriavať na prijímajúce krajiny s obmedzenými a konkrétnejšími potrebami. Týmito činnosťami súvisiacimi s poskytovaním pomoci ad hoc sa Únii umožní riešiť žiadosti o pomoc flexibilným a reaktívnym spôsobom.

            Napokon, pokiaľ ide o výzvu, ktorú predstavuje všeobecné uplatňovanie ATT, zahŕňa toto rozhodnutie zložku regionálnej osvety, ktorá stavia na deviatich konkrétnych partnerských krajinách za účasti najdôležitejších regionálnych organizácií. Ďalšou hybnou silou podpory všeobecného uplatňovania je osveta prostredníctvom výročnej konferencie štátov, ktoré sú zmluvnými stranami ATT.
      Týmto rozhodnutím sa teda poskytuje komplexný súbor činností poskytovania pomoci a osvetových činností s cieľom prispieť k riešeniu výziev v oblasti účinného vykonávania a všeobecného uplatňovania. Stavia na výsledkoch a skúsenostiach z predchádzajúcej fázy financovanej prostredníctvom rozhodnutia 2013/768/SZBP a preukazuje, že Únia a jej členské štáty naďalej odhodlane podporujú ATT.
      2.   Celkové ciele
      Základným cieľom tohto rozhodnutia je poskytnúť podporu viacerým štátom s cieľom posilniť ich systémy kontroly transferov zbraní, a to v záujme účinného vykonávania ATT a presadzovania jej všeobecného uplatňovania. Konkrétne sa činnosťou Únie zabezpečí:

                  a)

                  posilnenie kapacít a odborných znalostí prijímajúcich krajín v oblasti kontroly transferov zbraní;

                  b)

                  zvýšenie povedomia a zodpovednosti príslušných zainteresovaných strán, akými sú napr. príslušné regionálne organizácie, národné parlamenty a zástupcovia občianskej spoločnosti, ktorí majú záujem o dlhodobé účinné vykonávanie ATT;

                  c)

                  osvetové činnosti zamerané na ďalšie krajiny s cieľom podporiť všeobecné uplatňovanie a účinné vykonávanie ATT.

            3.   Opis projektových činností
      3.1.   Posilnenie skupiny odborníkov vytvorenej na základe rozhodnutia 2013/768/SZBP
      3.1.1.   Cieľ projektu
      Skupina odborníkov vytvorená na základe rozhodnutia 2013/768/SZBP je jasne identifikovaným, spôsobilým a spoľahlivým zdrojom, pomocou ktorého sa náležite podporujú činnosti poskytovania pomoci. Na základe získaných skúseností je teraz potrebné skupinu rozšíriť, a to z hľadiska počtu odborníkov, rozmanitosti ich odborných znalostí a typu využívaných odborníkov, napríklad aj zahrnutím mimovládnych odborníkov; podporiť ich dlhodobejšiu angažovanosť v prijímajúcich krajinách a vytvoriť v rámci tejto skupiny zložku „školenie školiteľov“.
      3.1.2.   Opis projektu
      Vykonávacie subjekty budú pracovať na rozšírení skupiny odborníkov, a zabezpečia pritom široké zemepisné zastúpenie a rozsah odborných znalostí v čo najväčšej možnej miere. Mali by podporovať najmä účasť odborníkov z krajín, ktoré nedávno úspešne vytvorili národné systémy kontroly transferov zbraní vrátane tých, ktoré sa vytvorili v spojení so získanou medzinárodnou pomocou. Vykonávacie subjekty pravidelne podávajú pracovnej skupine Rady pre vývoz konvenčných zbraní (COARM) správy o skupine odborníkov, jej zložení a kapacite uniesť pracovné zaťaženie vyplývajúce z činností podľa tohto rozhodnutia. Pracovná skupina COARM môže v prípade potreby rozhodnúť o nápravných opatreniach.
      Celkové odborné znalosti skupiny odborníkov by mali zahŕňať národné systémy kontroly transferov zbraní v plnom rozsahu, a to najmä, pokiaľ ide o právne otázky, udeľovanie povolení, colné aspekty/presadzovanie, zvyšovanie povedomia, stíhanie/sankcie, podávanie správ/transparentnosť.
      3.1.2.1.   Odborníci
      Vykonávacie subjekty zabezpečia spravodlivé a transparentné najímanie odborníkov a pokiaľ ide o odborníkov Únie, v plnej miere využijú zoznam Únie obsahujúci odborníkov v oblasti osvety, ktorý rozposiela a aktualizuje pracovná skupina COARM.
      3.1.2.2.   Stretnutia odborníkov
      Počas platnosti tohto rozhodnutia zorganizujú vykonávacie subjekty štyri dvojdňové stretnutia odborníkov (každý subjekt dve stretnutia). Tieto stretnutia sa budú predovšetkým zameriavať na:

                  —

                  rozvíjanie toho, aby odborníci rovnako chápali výzvy a reakcie, pokiaľ ide o podporu vykonávania ATT;

                  —

                  podľa potreby vypracovanie spoločných materiálov, ktoré majú odborníci pri poskytovaní pomoci používať (ako napríklad príručka a usmernenia...), aby odborníci poskytovali zhodné poradenstvo;

                  —

                  posúdenie zložky „školenie školiteľov“ (pozri bod 3.1.2.3.) a podľa potreby rozhodnutie o jej zmenách.

            Dve stretnutia vrátane prvého úvodného by sa mali uskutočniť v Bruseli. Ďalšie dve stretnutia sa uskutočnia v závislosti od miesta vykonávacieho subjektu. Na každé stretnutie sa pozve najviac 40 odborníkov, a to na základe geografickej vyváženosti a s prihliadnutím na potreby zložky „školenie školiteľov“ (pozri bod 3.1.2.3.).
      3.1.2.3.   Zložka „školenie školiteľov“
      Touto zložkou sa má podporiť odborná príprava niekoľkých odborníkov prijímajúcich krajín, aby v neskoršej fáze mohli účinne školiť vlastných kolegov. Tam, kde je to možné, budú vykonávacie subjekty zložku „školenie školiteľov“ propagovať a pri rozbehu podporných činností v prijímajúcich krajinách podľa tohto rozhodnutia určia budúcich školiteľov. Títo úradníci sa následne zaregistrujú v skupine odborníkov a podľa potreby budú pozývaní na stretnutia odborníkov uvedené v bode 3.1.2.2.
      Stretnutie zložky „školenie školiteľov“ bude prebiehať počas dodatočného tretieho dňa hneď po stretnutí odborníkov. V rámci tejto zložky sa zhromaždia budúci školitelia a primeraný počet odborníkov zo skupiny, ktorá poskytuje školenia.
      Kontakty medzi odborníkmi a budúcimi školiteľmi sa budú podporovať aj medzi výročnými stretnutiami odborníkov a ich dodatočnými zložkami „školenie školiteľov“ a podľa potreby by sa v prijímajúcich krajinách mohli súbežne s plánovanými podpornými činnosťami naplánovať aj dodatočné školenia (napríklad venovať pol dňa seminára uvedeného v bode 3.2.3.1.).
      Na každé stretnutie sa zapíše najviac 15 budúcich školiteľov.
      Vykonávací subjekt zodpovedný za stretnutie odborníkov bude zodpovedný i za súvisiacu zložku „školenie školiteľov“.
      3.2.   Ďalšia pomoc pre dlhodobé partnerské krajiny
      3.2.1.   Dlhodobé partnerské krajiny
      Senegal, Burkina Faso, Ghana, Filipíny, Gruzínsko, Peru, Jamajka, Kolumbia, Kostarika.
      Vykonávacie subjekty sa budú zameriavať na tieto dlhodobé partnerské krajiny takto:

                  —

                  úrad BAFA: Ghana; Gruzínsko; Peru; Jamajka; Kolumbia; Kostarika

                  —

                  agentúra Expertise France: Senegal; Burkina Faso; Filipíny

            3.2.2.   Cieľ projektu
      Rozhodnutím 2013/768/SZBP sa umožnilo, aby Únia nadviazala s deviatimi partnerskými krajinami uvedenými v bode 3.2.1. spoluprácu založenú na počiatočnom pláne. Úplné alebo čiastočné dovŕšenie plánu následne odhalilo ďalšie výzvy, ktoré je potrebné riešiť s cieľom dosiahnuť pokrok na ceste k úplnejšiemu vykonávaniu ATT. Celkový počet činností, ktoré sú k dispozícii, sa preto bude poskytovať a prideľovať podľa potrieb, záujmov a absorpčných kapacít prijímajúcich krajín.
      3.2.3.   Opis projektu
      3.2.3.1.   Semináre v krajinách
      V nadväznosti na prácu a úspechy dosiahnuté na základe rozhodnutia 2013/768/SZBP sa celkovo v prijímajúcich krajinách zorganizuje 45 dvojdňových seminárov pre deväť dlhodobých partnerských krajín.
      3.2.3.2.   Študijné návštevy v členských štátoch
      Na doplnenie činností, ktoré sa uskutočňujú v prijímajúcich krajinách, bude pre vládnych úradníkov a úradníkov zodpovedných za vydávanie povolení a presadzovanie predpisov z krajín, ktoré sú dlhodobými partnermi, k dispozícii najviac deväť trojdňových študijných návštev príslušných orgánov členských štátov. Organizáciu študijnej návštevy bude zabezpečovať zodpovedný vykonávací subjekt dlhodobej partnerskej krajiny využívajúcej študijnú návštevu (pozri bod 3.2.1.).
      Študijné návštevy majú, pokiaľ ide o odbornú prípravu, vysoký potenciál, a preto by sa mali orientovať na budúcich školiteľov prijímajúcich krajín, t. j. úradníkov prijímajúcich krajín, ktorí sa zúčastňujú sa na zložke „školenie školiteľov“ uvedenej v bode 3.1.2.3.
      3.3.   Regionálna osveta
      3.3.1.   Cieľ projektu
      Deväť prijímajúcich krajín môže v regionálnej osvete zohrávať užitočnú úlohu tým, že v oblasti transferov zbraní a vykonávania ATT nadviažu ďalšie kontakty so svojimi blízkymi susediacimi krajinami. To by mohlo podporiť dlhodobejšiu vzájomnú spoluprácu medzi južnými krajinami.
      Týmto rozhodnutím sa im preto poskytuje možnosť aby, či už spoločne alebo jednotlivo, usporiadali podľa svojich kapacít subregionálne semináre pre najviac tri svoje susediace krajiny.
      3.3.2.   Opis projektu
      Plánuje sa najviac 12 dvojdňových pracovných seminárov na účely regionálnej osvety. Pokiaľ sa s hostiteľskými krajinami nedohodne inak, budú sa konať takto:

                  —

                  Senegal, Burkina Faso a Ghana: najviac tri semináre pre najviac tri krajiny Hospodárskeho spoločenstva západoafrických štátov (ECOWAS), podľa potreby v spolupráci s komisiou ECOWAS-u, a to na rotačnom základe, pokiaľ sa tri dotknuté hostiteľské krajiny nedohodnú inak;

                  —

                  Peru, Kostarika a Kolumbia: najviac tri semináre pre najviac tri krajiny Regionálneho strediska OSN pre mier, odzbrojenie a rozvoj v Latinskej Amerike a Karibiku (UNLIREC), a to na rotačnom základe, pokiaľ sa tri dotknuté hostiteľské krajiny nedohodnú inak;

                  —

                  Filipíny, Gruzínsko a Jamajka: najviac dva semináre každý pre najviac troch príslušných susedov. V Gruzínsku a na Filipínach sídlia regionálne sekretariáty centier excelentnosti v oblasti CBRN, ktoré môžu uľahčiť súčinnosť s projektmi týkajúcimi sa kontroly vývozu, ako aj určenie krajín, ktoré pozvať, a kontakty s nimi.

            Pozve sa najviac desať úradníkov na pozvanú susednú krajinu.
      Agentúra Expertise France sa bude zaoberať seminármi, ktoré sa týkajú Senegalu, Burkiny Faso, Ghany a Filipín a úrad BAFA zas seminármi, ktoré sa týkajú Peru, Kostariky, Kolumbie, Gruzínska a Jamajky.
      3.4.   Programy pomoci založené na plánoch
      3.4.1.   Cieľ projektu
      Cieľom špecifických programov pomoci a plánov, ktoré s nimi súvisia, je posilniť kapacity prijímajúcich krajín, aby mohli komplexne a trvalo plniť požiadavky vyplývajúce z ATT. Plánom sa prijímajúcej krajine zabezpečí predvídateľnosť v súvislosti s plánovaním pomoci a zaznamenajú sa v ňom zlepšenia, ktoré je možné očakávať, pokiaľ ide o jej kapacity v oblasti kontroly transferov. Prijímajúcimi krajinami budú krajiny, ktoré požiadajú o pomoc po prijatí tohto rozhodnutia.
      3.4.2.   Opis projektu
      Národné programy pomoci sa vypracujú pre maximálne deväť prijímajúcich krajín.
      Špecifické programy pomoci by sa mali rozvíjať v súlade s týmito krokmi:

                  a)

                  žiadosť o pomoc, pokiaľ ide o vykonávanie ATT. Táto žiadosť by mala byť čo najopodstatnenejšia a mali by sa v nej určiť osobitné oblasti, na ktoré sa má pomoc orientovať. Žiadajúca krajina by sa mala podľa potreby zmieniť aj o pomoci, ktorú v minulosti získala alebo v súčasnosti získava od iných poskytovateľov pomoci (pozri aj bod 6 uvedený nižšie), a poskytnúť informácie o svojej národnej stratégii vykonávania ATT;

                  b)

                  vysoký predstaviteľ v spolupráci s pracovnou skupinou COARM a vykonávacím subjektom rozhodne na základe stupňa opodstatnenia žiadosti a kritérií uvedených v bode štyri o oprávnenosti žiadajúcej krajiny;

                  c)

                  ak je žiadosť o pomoc prijatá pozitívne, vykonávací subjekt zorganizuje hodnotiacu návštevu odborníkov. Táto návšteva by mala byť pokračovaním úzkych kontaktov medzi vykonávajúcim subjektom a treťou krajinou, ktorá žiada o pomoc, a malo by sa na nej zúčastniť niekoľko najrelevantnejších odborníkov zo skupiny odborníkov.
                  Hodnotiaca návšteva odborníkov sa prípadne môže pripraviť prostredníctvom dotazníkov a zberu existujúcich informácií; zahŕňa počiatočné hodnotenie potrieb a priorít krajiny, ktorá žiada o pomoc. Umožní sa ňou najmä objasniť potreby krajiny, ktorá žiada o pomoc, vzhľadom na umožnenie účinného vykonávania ATT, ako aj porovnať tieto potreby s existujúcimi zdrojmi danej krajiny. Touto počiatočnou hodnotiacou návštevou odborníkov sa zhromaždia informácie o všetkých príslušných domácich agentúrach a zainteresovaných stranách a identifikujú sa motivovaní a spoľahliví miestni partneri;

                  d)

                  na základe výsledkov hodnotiacej návštevy odborníkov navrhne vykonávací subjekt plán pomoci. Vykonávací subjekt zohľadní pri vypracúvaní takéhoto plánu pomoci akúkoľvek pomoc súvisiacu s ATT, ktorá sa poskytuje prostredníctvom dobrovoľného trustového fondu ATT, Fondu OSN na podporu spolupráce v oblasti regulácie zbraní (UNSCAR), alebo iných organizácií (pozri tiež bod 6). Ak krajina, ktorá žiada o pomoc, už vypracovala národnú stratégiu vykonávania ATT, zabezpečí vykonávací subjekt aj zosúladenie plánu pomoci s národnou stratégiou vykonávania;

                  e)

                  návrh plánu pomoci sa predloží prijímajúcej krajine na účely jeho schválenia zo strany príslušného orgánu. Tento plán pomoci sa prispôsobí podmienkam prijímajúcej krajiny a určia sa v ňom priority poskytovania pomoci;

                  f)

                  plán sa bude podľa potreby vykonávať za účasti príslušných odborníkov, ktorí sú členmi skupiny odborníkov, a za účasti iných zainteresovaných strán. Vykonávajúci subjekt bude mať podľa potreby možnosť poveriť organizáciou a/alebo vykonaním procesu posudzovania a vypracovaním plánu pomoci externého experta alebo expertov. Vykonávajúci subjekt bude dohliadať na tento proces.
                  Škála nástrojov pomoci bude zahŕňať najmä právne preskúmania, semináre odbornej prípravy, pracovné semináre a podporu využívania internetových nástrojov a informačných zdrojov, ako je napr. informačný webový portál partnerského projektu EÚ a informačný bulletin tohto projektu. Vykonávací subjekt vyberie tieto nástroje pomoci v súlade s presnými potrebami a prioritami, ktoré sa zistili počas hodnotiacej návštevy odborníkov, a v súlade s plánom.

            3.4.3.   Geografické rozčlenenie programov
      S prihliadnutím na činnosti, ktoré sa už vykonali podľa rozhodnutia 2013/768/SZBP, a ich žiaduce pokračovanie sa deväť plánov bude vykonávať takto (zodpovedný vykonávací subjekt sa uvádza v zátvorkách):

                  —

                  Severná, stredná a západná Afrika: 5 (agentúra Expertise France)

                  —

                  Južná a východná Afrika: 1 (úrad BAFA)

                  —

                  Juhovýchodná Ázia: 2 (úrad BAFA)

                  —

                  Blízky východ a krajiny Perzského zálivu a Stredná Ázia: 1 (agentúra Expertise France)

            V súlade s postupom OSN sa v zmluvách uzavretých s vykonávacími subjektmi bližšie určí, ktoré z tretích krajín z uvedených geografických regiónov prináležia jednotlivým vykonávacím subjektom.
      3.5.   Semináre pomoci ad hoc

      3.5.1.   Cieľ projektu
      Cieľom seminárov pomoci ad hoc je posilniť kapacity prijímajúcich krajín v oblasti kontroly transferov zbraní, aby mohli cieleným a relevantným spôsobom plniť požiadavky vyplývajúce z ATT. Týmito činnosťami súvisiacimi s poskytovaním pomoci ad hoc sa Únii umožní, aby flexibilným a reaktívnym spôsobom reagovala na žiadosti o pomoc, v ktorých sa identifikuje osobitná potreba relevantná z hľadiska vykonávania ATT. Bude sa v rámci nich možné zamerať buď na jednu prijímajúcu krajinu osobitne, alebo na viaceré z nich, ktoré majú podobné potreby.
      3.5.2.   Opis projektu
      Zorganizuje sa najviac štrnásť dvojdňových seminárov s cieľom reagovať na cielené žiadosti o pomoc a vyjadrenie záujmu o rozvoj jednej alebo viacerých osobitných oblastí systému kontroly transferov zbraní.
      Týmito seminármi sa poskytne pomoc prispôsobená potrebám a budú sa na nich riešiť osobitné otázky, ktoré nastolila žiadajúca krajina alebo žiadajúce krajiny. Uskutočnia sa v prijímajúcich krajinách a odborné znalosti poskytnú odborníci zo skupinu odborníkov.
      Vysoký predstaviteľ po porade s pracovnou skupinou COARM rozhodne o tom, akým spôsobom sa bude na žiadosti o pomoc reagovať. Vysoký predstaviteľ bude pri svojom posúdení vychádzať predovšetkým z kritérií uvedených v bode 4, presnosti žiadosti a z toho, ako sa v nej identifikujú problémy, pričom prihliadne na geografickú vyváženosť.
      3.5.3.   Geografické rozčlenenie seminárov pomoci ad hoc

      14 seminárov pomoci ad hoc sa vykoná takto (zodpovedný vykonávací subjekt sa uvádza v zátvorkách):

                  —

                  Latinská Amerika: 3 (úrad BAFA) a 1 (agentúra Expertise France)

                  —

                  Afrika: 3 (agentúra Expertise France)

                  —

                  Stredná a juhovýchodná Ázia: 2 (úrad BAFA) a 1 (agentúra Expertise France)

                  —

                  Východná Európa a Kaukaz: 2 (úrad BAFA)

                  —

                  Krajiny Perzského zálivu a Blízkeho východu: 2 (agentúra Expertise France)

            V súlade s postupom OSN sa v zmluvách uzavretých s vykonávacími subjektmi bližšie určí, ktoré z tretích krajín z uvedených geografických regiónov prináležia jednotlivým vykonávacím subjektom.
      3.6.   Záverečná konferencia krajín, ktoré sú príjemcami podporných činností súvisiacich s ATT
      3.6.1.   Cieľ projektu
      Cieľom konferencie je zvýšenie povedomia a zodpovednosti príslušných zainteresovaných strán, akými sú napríklad príslušné regionálne organizácie, národné parlamenty a zástupcovia občianskej spoločnosti, ktorí majú záujem o dlhodobé účinné vykonávanie ATT.
      3.6.2.   Opis projektu
      Projekt bude mať podobu dvojdňovej konferencie, ktorá sa zorganizuje krátko pred koncom vykonávania tohto rozhodnutia a prípadne súbežne so zasadnutím pracovnej skupiny COARM. Za jeho vykonanie bude zodpovedný úrad BAFA. Na tejto konferencii sa zídu príslušní zástupcovia z deviatich dlhodobých príjemcov (3.2.1.) a krajín, ktoré sú príjemcami činností uvedených v bodoch 3.4. a 3.5.
      Prostredníctvom tejto konferencie sa uľahčí výmena skúseností prijímajúcich krajín, poskytnú sa informácie o pozíciách týchto krajín v súvislosti s ATT a so stavom ratifikácie a vykonávania ATT a umožní sa výmena relevantných informácií so zástupcami národných parlamentov, regionálnych organizácií a občianskej spoločnosti.
      Na tejto konferencii by sa preto mal zúčastniť aj:

                  —

                  diplomatický a vojenský personál/personál z oblasti obrany z prijímajúcich krajín, a to najmä personál orgánov zodpovedných za vnútroštátne politiky týkajúce sa ATT;

                  —

                  technický personál a personál z oblasti presadzovania práva z prijímajúcich krajín, a to predovšetkým pracovníci orgánov udeľujúcich povolenia, colných orgánov a orgánov presadzovania práva;

                  —

                  zástupcovia národných, regionálnych a medzinárodných organizácií zapojených do poskytovania pomoci, ako aj zástupcovia krajín, ktoré majú záujem o poskytovanie alebo prijímanie strategickej pomoci na účely kontroly obchodu, a

                  —

                  zástupcovia príslušných mimovládnych organizácií (MVO), think-tankov, národných parlamentov a priemyslu.

            Očakáva sa, že na konferencii by sa mohlo zísť až 80 účastníkov. Miesto konania konferencie a konečný zoznam pozvaných krajín a organizácií určí vysoký predstaviteľ po porade s pracovnou skupinou COARM na základe návrhu vykonávajúceho subjektu.
      3.7.   Sprievodné podujatia popri zasadnutí konferencie štátov, ktoré sú zmluvnými stranami ATT
      3.7.1.   Cieľ projektu
      Výročné konferencie štátov, ktoré sú zmluvnými stranami ATT, sú jedinečnou príležitosťou na komunikáciu s príslušnými úradníkmi a zainteresovanými stranami zodpovednými za záležitosti týkajúce sa ATT. Sprievodné podujatia financované Úniou umožnia hlavne zvýšenie povedomia o činnostiach Únie zameraných na podporu vykonávania, zvyšovanie povedomia aj tých krajín, ktoré môžu následne požiadať o pomoc, a propagáciu osvedčených postupov najmä zo strany prijímajúcich krajín.
      3.7.2.   Opis projektu
      Počas celého trvania programu sa uskutočnia tri sprievodné podujatia, t. j. jedno na každú výročnú konferenciu štátov, ktoré sú zmluvnými stranami ATT. Za ich vykonanie bude zodpovedná agentúra Expertise France. Finančné prostriedky Únie sa môžu použiť najmä na pokrytie cestovných nákladov najviac troch odborníkov/úradníkov z prijímajúcich krajín.
      4.   Príjemcovia projektových činností uvedených v bodoch 3.4. a 3.5
      Príjemcami činností projektu uvedených v bodoch 3.4. a 3.5 môžu byť štáty, ktoré žiadajú o pomoc na účely vykonávania ATT a ktoré sa vyberú na základe, okrem iného, týchto kritérií:

                  —

                  stupeň politického a právneho záväzku dodržiavať ATT a stav vykonávania medzinárodných nástrojov, ktoré sú relevantné z hľadiska kontroly obchodu so zbraňami a transferov zbraní a ktoré sa na dotknutú krajinu uplatňujú,

                  —

                  pravdepodobnosť úspešného výsledku podporných činností,

                  —

                  posúdenie akejkoľvek už prijatej alebo plánovanej pomoci v oblasti položiek s dvojakým použitím a kontroly transferov zbraní,

                  —

                  význam krajiny z hľadiska globálneho obchodu so zbraňami,

                  —

                  význam krajiny z hľadiska bezpečnostných záujmov Únie,

                  —

                  oprávnenosť na oficiálnu rozvojovú pomoc (ODA).

            5.   Vykonávacie subjekty
      Vzhľadom na pracovné zaťaženie vyplývajúce z činností podľa tohto rozhodnutia sa odporúča, aby sa využívali dva príslušné vykonávacie subjekty: úrad BAFA a agentúra Expertise France. Podľa potreby sa spoja s agentúrami členských štátov v oblasti kontroly vývozu, s príslušnými regionálnymi a medzinárodnými organizáciami, „think-tankmi“, výskumnými inštitútmi a MVO alebo ich poveria určitými úlohami.
      Rada a Komisia poverili úrad BAFA, aby realizoval niekoľko predchádzajúcich projektov týkajúcich sa kontrol vývozu. Úrad BAFA preto získal veľký súbor vedomostí a odborných znalostí. Agentúra Expertise France zodpovedá za partnerské projekty EÚ týkajúce sa položiek s dvojakým použitím, ktoré sa financujú v rámci nástroja na podporu stability a mieru. Jej úlohou pri vykonávaní tohto rozhodnutia bude pomáhať zabezpečovať riadnu koordináciu s projektmi týkajúcimi sa položiek s dvojakým použitím. Obidva vykonávacie subjekty majú teda preukázané skúsenosti, kvalifikácie a potrebné odborné znalosti v celej škále relevantných činností Únie v oblasti kontroly vývozu položiek s dvojakým použitím, ako aj v oblasti kontroly vývozu zbraní.
      6.   Koordinácia s inými relevantnými podpornými činnosťami
      Vykonávacie subjekty by mali venovať čo najvyššiu pozornosť aj činnostiam relevantným z hľadiska ATT uskutočňovaným v rámci Akčného programu OSN na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, na boj proti nemu a jeho odstránenie a v rámci jeho systému na podporu vykonávania (PoA-ISS), rezolúcie BR OSN č. 1540 (2004), dobrovoľného trustového fondu ATT a UNSCAR, ako aj dvojstranným podporným činnostiam. Vykonávacie subjekty by sa mali podľa potreby spojiť s inými poskytovateľmi pomoci s cieľom zabezpečiť, aby nedochádzalo k zdvojovaniu úsilia a aby existovala čo najväčšia súdržnosť a komplementárnosť.
      Cieľom projektu je aj zvýšiť informovanosť prijímajúcich krajín o nástrojoch Únie na podporu vzájomnej spolupráce medzi južnými krajinami v oblasti kontrol vývozu. V tejto súvislosti by sa v rámci podporných činností mali poskytovať informácie o dostupných nástrojoch, akým je napr. iniciatíva týkajúca sa centier excelentnosti EÚ v oblasti zmierňovania rizík CBRN a iné partnerské programy EÚ, a tieto nástroje by sa mali presadzovať.
      7.   Viditeľnosť Únie a dostupnosť materiálu v oblasti pomoci
      Materiálom, ktorý sa vypracuje v rámci tohto projektu, sa zabezpečí viditeľnosť Únie, a to najmä na základe loga a grafickej podoby podľa manuálu pre komunikáciu a zviditeľnenie vonkajších činností Európskej únie, a to vrátane loga „partnerského projektu EÚ v oblasti kontroly vývozu“. Delegácie Únie by sa mali v tretích krajinách zapájať do podujatí, aby posilňovali politické nadviazanie a zviditeľňovanie.
      Na účely podporných činností súvisiacich s ATT podľa tohto rozhodnutia sa bude podporovať webový portál partnerského projektu EÚ (https://export-control.jrc.ec.europa.eu). Vykonávacie subjekty by preto mali v rámci príslušných činností súvisiacich s poskytovaním pomoci, ktoré vykonávajú, o tomto webovom portáli informovať a nabádať na využívanie portálu, ako aj jeho technických zdrojov. Pri propagácii webového portálu by mali zabezpečovať viditeľnosť Únie. Okrem toho by sa činnosti mali propagovať prostredníctvom informačného bulletinu partnerského projektu EÚ.
      8.   Posúdenie vplyvu
      Vplyv činností podľa tohto rozhodnutia by sa mal po ich ukončení posúdiť z technického hľadiska. Toto posúdenie vplyvu vykoná vysoký predstaviteľ v spolupráci s pracovnou skupinou COARM a prípadne aj s delegáciami Únie v prijímajúcich krajinách, ako aj s inými príslušnými zainteresovanými stranami, a to na základe informácií a správ poskytnutých vykonávacími subjektami.
      Pokiaľ ide o krajiny, ktoré využívajú špecifický program pomoci, mala by sa v posúdení vplyvu venovať osobitná pozornosť počtu prijímajúcich krajín, ktoré ATT ratifikovali, a rozvoju ich kapacít v oblasti kontroly transferov zbraní. Takéto posúdenie kapacít prijímajúcich krajín v oblasti kontroly transferov zbraní by sa malo vzťahovať predovšetkým na prípravu a vydávanie relevantných vnútroštátnych nariadení, plnenie oznamovacích povinností vyplývajúcich z ATT a na udeľovanie právomocí príslušným orgánom, ktoré sú zodpovedné za kontroly transferov zbraní.
      9.   Predkladanie správ
      Vykonávacie subjekty budú pravidelne vypracúvať správy, okrem iného aj po ukončení každej z činností. Tieto správy by sa mali vysokému predstaviteľovi predkladať najneskôr šesť týždňov po ukončení príslušných činností.

         (1)  Pozri rozhodnutie 2009/1012/SZBP, rozhodnutie 2010/336/SZBP, rozhodnutie 2012/711/SZBP, rozhodnutie 2013/43/SZBP a rozhodnutie 2013/768/SZBP.


title: 2004/537/ES, Euratom:Rozhodnutie Rady z 29. júna 2004 o vymenovaní generálneho tajomníka Rady Európskej únie, vysokého splnomocnenca pre spoločnú zahraničnú a bezpečnostnú politiku

text:
               7.7.2004

               SK

               Úradný vestník Európskej únie

               L 236/16

      ROZHODNUTIE RADY

   z 29. júna 2004
   o vymenovaní generálneho tajomníka Rady Európskej únie, vysokého splnomocnenca pre spoločnú zahraničnú a bezpečnostnú politiku
   (2004/537/ES, Euratom)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, najmä na jej článok 207 ods. 2,
   so zreteľom na Zmluvu o založení Európskeho spoločenstva pre atómovú energiu, najmä na jej článok 121 ods. 2,

         ROZHODLA TAKTO:
   Článok 1
   Pán Javier SOLANA MADARIAGA je vymenovaný za generálneho tajomníka Rady Európskej únie, vysokého splnomocnenca pre spoločnú zahraničnú a bezpečnostnú politiku, na obdobie piatich rokov s platnosťou od 18. októbra 2004.
   Článok 2
   Toto rozhodnutie oznámi predseda Rady pánovi Javierovi SOLANOVI MADARIAGOVI.
   Toto rozhodnutie sa uverejní v Úradnom vestníku Európskej únie.

      V Bruseli 29. júna 2004

            Za Radu

            predseda

         B. AHERN


title: Rozhodnutie Komisie z 20. marca 2015 o vymenovaní dvoch zástupcov Komisie a dvoch náhradníkov do Správnej rady Európskej agentúry pre lieky

text:
               21.3.2015

               SK

               Úradný vestník Európskej únie

               C 95/20

         ROZHODNUTIE KOMISIE
   z 20. marca 2015
   o vymenovaní dvoch zástupcov Komisie a dvoch náhradníkov do Správnej rady Európskej agentúry pre lieky
   (2015/C 95/09)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 726/2004 z 31. marca 2004, ktorým sa stanovujú postupy Spoločenstva pri povoľovaní liekov na humánne použitie a na veterinárne použitie a pri vykonávaní dozoru nad týmito liekmi a ktorým sa zriaďuje Európska agentúra pre lieky (1), a najmä na jeho článok 65 ods. 3,
   keďže:

               (1)

               V roku 2010 boli v rozhodnutí Komisie zo 14. decembra 2010 o vymenovaní dvoch zástupcov Komisie a dvoch náhradníkov do Správnej rady Európskej agentúry pre lieky (2) vymenovaní dvaja zástupcovia Komisie a dvaja náhradníci do Správnej rady Európskej agentúry pre lieky (ďalej len „agentúra“).

               (2)

               Vzhľadom na zmeny v organizačnej štruktúre Komisie je potrebné prijať nové rozhodnutie, ktorým sa nahrádza rozhodnutie Komisie zo 14. decembra 2010 a vymenúvajú dvaja zástupcovia Komisie a dvaja náhradníci do Správnej rady Európskej agentúry pre lieky,

         ROZHODLA TAKTO:
   Článok 1
   Zástupcami Komisie v Správnej rade Európskej agentúry pre lieky budú osoby, ktoré zastávajú tieto pracovné pozície a vykonávajú tieto funkcie:

               1.

               Z Generálneho riaditeľstva pre zdravie a bezpečnosť potravín:

                           a)

                           generálny riaditeľ Generálneho riaditeľstva pre zdravie a bezpečnosť potravín ako člen;

                           b)

                           riaditeľ, ktorý vedie riaditeľstvo zodpovedné za lieky v rámci zodpovednosti Generálneho riaditeľstva pre zdravie a bezpečnosť potravín, ako náhradník.

               2.

               Z Generálneho riaditeľstva pre vnútorný trh, priemysel, podnikanie a MSP:

                           a)

                           riaditeľ, ktorý vedie riaditeľstvo zodpovedné za lieky v rámci zodpovednosti Generálneho riaditeľstva pre vnútorný trh, priemysel, podnikanie a MSP, ako člen;

                           b)

                           vedúci oddelenia zodpovedného za lieky v rámci zodpovednosti Generálneho riaditeľstva pre vnútorný trh, priemysel, podnikanie a MSP ako náhradník.

         Článok 2
   Toto rozhodnutie sa vzťahuje na osoby, ktoré zastávajú pracovné pozície uvedené v článku 1, a to aj dočasne, v deň prijatia tohto rozhodnutia, alebo na zástupcov týchto osôb na uvedených miestach.
   Článok 3
   Generálni riaditelia Generálneho riaditeľstva pre zdravie a bezpečnosť potravín a Generálneho riaditeľstva pre vnútorný trh, podnikanie, priemysel a MSP oznámia predsedovi správnej rady a výkonnému riaditeľovi agentúry mená osôb zastávajúcich pracovné pozície uvedené v článku 1 a prípadné zmeny na týchto pozíciách.
   Článok 4
   Rozhodnutie Komisie zo 14. decembra 2010 o vymenovaní dvoch zástupcov Komisie a dvoch náhradníkov do Správnej rady Európskej agentúry pre lieky sa zrušuje.
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 20. marca 2015

            Za Komisiu

         Vytenis ANDRIUKAITIS

            člen Komisie

      (1)  Ú. v. EÚ L 136, 30.4.2004, s. 1.

      (2)  Ú. v. EÚ C 340, 15.12.2010, s. 17.


title: 2010/86/,Euratom: Rozhodnutie Európskeho parlamentu z  20. januára 2010 o zvolení Európskeho ombudsmana

text:
               12.2.2010

               SK

               Úradný vestník Európskej únie

               L 39/4

         ROZHODNUTIE EURÓPSKEHO PARLAMENTU
   z 20. januára 2010
   o zvolení Európskeho ombudsmana
   (2010/86/EÚ, Euratom)
   EURÓPSKY PARLAMENT,
   so zreteľom na Zmluvu o fungovaní Európskej únie, a najmä na jej článok 24 tretí odsek a článok 228,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 106a,
   so zreteľom na svoje rozhodnutie 94/262/ESUO, ES, Euratom z 9. marca 1994 o predpisoch a všeobecných podmienkach upravujúcich výkon funkcie ombudsmana (1),
   so zreteľom na článok 204 rokovacieho poriadku,
   so zreteľom na výzvu na podávanie prihlášok (2),
   so zreteľom na svoje hlasovanie dňa 20. januára 2010,
   ROZHODOL TAKTO:
   zvolil Nikiforosa DIAMANDOUROSA za Európskeho ombudsmana.

      V Štrasburgu 20. januára 2010

            Za Európsky parlament

            predseda

         J. BUZEK

      (1)  Ú. v. ES L 113, 4.5.1994, s. 15.

      (2)  Ú. v. EÚ C 216, 10.9.2009, s. 7.


title: 2010/314/: Rozhodnutie Rady z  10. mája 2010 o podpise a predbežnom vykonávaní Ženevskej dohody o obchode s banánmi medzi Európskou úniou a Brazíliou, Kolumbiou, Kostarikou, Ekvádorom, Guatemalou, Hondurasom, Mexikom, Nikaraguou, Panamou, Peru a Venezuelou a Dohody o obchode s banánmi medzi Európskou úniou a Spojenými štátmi americkými

text:
               9.6.2010

               SK

               Úradný vestník Európskej únie

               L 141/1

         ROZHODNUTIE RADY
   z 10. mája 2010
   o podpise a predbežnom vykonávaní Ženevskej dohody o obchode s banánmi medzi Európskou úniou a Brazíliou, Kolumbiou, Kostarikou, Ekvádorom, Guatemalou, Hondurasom, Mexikom, Nikaraguou, Panamou, Peru a Venezuelou a Dohody o obchode s banánmi medzi Európskou úniou a Spojenými štátmi americkými
   (2010/314/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 5,
   so zreteľom na návrh Európskej komisie,
   keďže:

               (1)

               Komisia uzavrela 11. apríla 2001 memorandum o porozumení s Ekvádorom a 30. apríla 2001 uzavrela memorandum o porozumení so Spojenými štátmi americkými („ďalej len memorandá o porozumení“), v ktorých sa identifikovali prostriedky na vyriešenie sporov predložených týmito štátmi v rámci Svetovej obchodnej organizácie (WTO) vo veci colného zaobchádzania s banánmi dovážanými do Únie. V uvedených dohovoroch sa vzhľadom na dovoz banánov počítalo so zavedením výlučne tarifného režimu. Rada 12. júla 2004 na tento účel oprávnila Komisiu, aby vzhľadom na zavedenie výlučne tarifného režimu na banány v rámci zoznamu EÚ viedla rokovania o úprave viazaného cla podľa článku XXVIII Všeobecnej dohody o clách a obchode z roku 1994 („GATT 1994“).

               (2)

               Rada 22. marca 2004 a 29. januára 2007 oprávnila Komisiu začať rokovania podľa článku XXIV ods. 6 dohody GATT z roku 1994 v rámci prístupu Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska a Bulharska a Rumunska k Európskej únii.

               (3)

               Rokovania sa 15. decembra 2009 podarilo úspešne ukončiť, a to parafovaním Ženevskej dohody o obchode s banánmi s Brazíliou, Kolumbiou, Kostarikou, Ekvádorom, Guatemalou, Hondurasom, Mexikom, Nikaraguou, Panamou, Peru a Venezuelou („Ženevská dohoda“) a Dohody o obchode s banánmi so Spojenými štátmi americkými („Dohoda EÚ/USA“).

               (4)

               Dohody, ktoré Komisia v rámci rokovaní dosiahla, spĺňajú požiadavky príslušných krajín podľa článku XXIV ods. 6 a článku XXVIII dohody GATT 1994. Záväzným zavedením výlučne tarifného režimu sa nimi okrem toho vykonávajú dohovory a poskytuje primerané riešenie všetkých nedoriešených sporov týkajúcich sa colného zaobchádzania s banánmi, ktoré by sa preto mali formálne urovnať.

               (5)

               Uvedené dve dohody by sa preto mali v mene Únie podpísať, s výhradou ich uzavretia k neskoršiemu dátumu.

               (6)

               Vzhľadom na potrebu rýchlo vykonať úvodné zníženia cla, zabrániť pretrvávaniu nedoriešených sporov a zabezpečiť, aby záväzky Únie vzťahujúce sa na konečný prístup banánov na trh v rámci nasledujúcich multilaterálnych rokovaní WTO o prístupe poľnohospodárskych výrobkov na trh neprekročili záväzky stanovené v odsekoch 3, 6 a 7 Ženevskej dohody a odseku 2, odseku 3 písm. a) a odseku 3 písm. b) Dohody EÚ/USA, by sa obe dohody mali predbežne vykonávať v súlade s odsekom 8 písm. b) Ženevskej dohody a odsekom 6 Dohody EÚ/USA, a to od dátumu podpísania príslušnej dohody až do dňa, ktorým nadobudne platnosť,

         PRIJALA TOTO ROZHODNUTIE:
   Článok 1
   Týmto sa predseda Rady poveruje určiť osobu(-y) splnomocnenú(-é) podpísať tieto dohody v mene Únie:

               a)

               Ženevská dohoda o obchode s banánmi medzi Európskou úniou a Brazíliou, Kolumbiou, Kostarikou, Ekvádorom, Guatemalou, Hondurasom, Mexikom, Nikaraguou, Panamou, Peru a Venezuelou („Ženevská dohoda“);

               b)

               Dohoda o obchode s banánmi medzi Európskou úniou a Spojenými štátmi americkými („Dohoda EÚ/USA“).

         Texty uvedených dohôd sú pripojené k tomuto rozhodnutiu.
   Článok 2
   1.   V súlade s odsekom 8 písm. b) Ženevskej dohody sa predbežne vykonávajú jej odseky 3, 6 a 7, a to od dátumu jej podpísania až do dňa, ktorým nadobudne platnosť.
   2.   Odsek 2, odsek 3 písm. a) a odsek 3 písm. b) Dohody EÚ/USA sa predbežne vykonávajú v súlade s jej odsekom 6, a to od dátumu podpísania uvedenej dohody až do dňa, ktorým nadobudne platnosť.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 10. mája 2010

            Za Radu

            predsedníčka

         C. ASHTON

    ---documentbreak---

               9.6.2010

               SK

               Úradný vestník Európskej únie

               L 141/3

         PREKLAD
   ŽENEVSKÁ DOHODA O OBCHODE S BANÁNMI

               1.

               Táto dohoda sa uzatvára medzi Európskou úniou (ďalej len „EÚ“) a Brazíliou, Kolumbiou, Kostarikou, Ekvádorom, Guatemalou, Hondurasom, Mexikom, Nikaraguou, Panamou, Peru a Venezuelou (ďalej len „dodávatelia banánov z krajín Latinskej Ameriky podľa DNV“), pokiaľ ide o štruktúru a fungovanie režimu obchodovania EÚ s čerstvými banánmi s výnimkou plantajnov patriacich do colnej položky HS 0803.00.19 (ďalej len „banány“) a podmienky, ktoré sa naň vzťahujú.

               2.

               Touto dohodou nie sú dotknuté práva a povinnosti v rámci WTO všetkých signatárskych krajín tejto dohody, s výhradou nižšie uvedených ustanovení v odsekoch 3 až 8.

               3.

               EÚ súhlasí s nižšie uvedenými podmienkami.

                           a)

                           Bez toho, aby bolo dotknuté nižšie uvedené písmeno b), EÚ uplatní na banány maximálne tieto clá (1):

                                                   —

                                                   od 15. decembra 2009 do 31. decembra 2010

                                       148 EUR/mt,

                                                   —

                                                1. januára 2011

                                       143 EUR/mt,

                                                   —

                                                1. januára 2012

                                       136 EUR/mt,

                                                   —

                                                1. januára 2013

                                       132 EUR/mt,

                                                   —

                                                1. januára 2014

                                       127 EUR/mt,

                                                   —

                                                1. januára 2015

                                       122 EUR/mt,

                                                   —

                                                1. januára 2016

                                       117 EUR/mt,

                                                   —

                                                1. januára 2017

                                       114 EUR/mt.

                           b)

                           Ak sa podmienky z Doha (2) nestanovia do 31. decembra 2013, príslušné zníženie ciel stanovené v odseku 3 písm. a) sa odloží dovtedy, kým sa tieto podmienky nestanovia. Termín stanovenia podmienok nesmie za žiadnych okolností presiahnuť 31. december 2015. Uplatniteľná colná sadzba počas obdobia, kým sa stanovia podmienky, bude 132 EUR/mt. Po uplynutí dvojročného obdobia alebo okamžite po stanovení podmienok z Doha podľa toho, čo sa uskutoční skôr, bude colná sadzba 127 EUR/mt. Uplatniteľné clá na nasledujúce tri roky, vždy od 1. januára každého roku, nesmú byť vyššie ako 122 EUR/mt, 117 EUR/mt a 114 EUR/mt postupne za každý z týchto troch rokov.

                           c)

                           EÚ zachová režim DNV založený len na clách na dovoz banánov (3).

               4.

                           a)

                           EÚ pevne stanoví zníženie ciel ustanovených v odseku 3. Na tento účel sa táto dohoda začlení do zoznamu WTO pre EÚ prostredníctvom certifikácie (4) v súlade s rozhodnutím z 26. marca 1980 o postupoch modifikácie a korekcie zoznamov colných koncesií (L/4962).

                           b)

                           Po vstupe tejto dohody do platnosti oznámi EÚ generálnemu riaditeľovi pre certifikáciu návrh zoznamu týkajúceho sa banánov so začlenením textu tejto dohody.

                           c)

                           Strany tejto dohody súhlasia, že nevznesú námietky voči certifikácii zmeneného zoznamu za predpokladu, že sa táto dohoda správne zohľadní v oznámení.

               5.

               Po certifikácii sa nedoriešené spory WT/DS27, WT/DS361, WT/DS364, WT/DS16, WT/DS105, WT/DS158, WT/L/616, WT/L/625 a všetky sťažnosti, ktoré dovtedy predložil ktorýkoľvek alebo všetci dodávatelia banánov z krajín Latinskej Ameriky podľa DNV podľa postupov ustanovených v článkoch XXIV a XXVIII GATT 1994, pokiaľ ide o režim obchodovania EÚ s banánmi (vrátane dokumentov G/SECRET/22 položky 0803.00.19 a G/SECRET/22/Add.1, G/SECRET/20 a G/SECRET/20/Add.1 a G/SECRET/26), vyriešia (5). Do dvoch týždňov od certifikácie príslušné zmluvné strany oznámia DSB (Orgánu na urovnávanie sporov), že spoločne dosiahli riešenie, na základe ktorého sa dohodli ukončiť tieto spory) (6).

               6.

               Bez toho, aby boli dotknuté práva vyplývajúce z Dohody WTO vrátane tých, ktoré vyplývajú zo sporov a sťažností uvedených v odseku 5, sa dodávatelia banánov z krajín Latinskej Ameriky podľa DNV ďalej zaväzujú, že od 15. decembra 2009 až do certifikácie nepodniknú žiadne ďalšie kroky týkajúce sa sporov a sťažností uvedených v odseku 5, ak EÚ dodrží podmienky stanovené v odsekoch 3 a 4 písm. b) a písm. c).

               7.

               Dodávatelia banánov z krajín Latinskej Ameriky podľa DNV sa dohodli, že táto dohoda bude predstavovať konečné záväzky EÚ týkajúce sa prístupu na trh s banánmi a začlení sa do konečných výsledkov nasledujúceho multilaterálneho rokovania o prístupe na trh s poľnohospodárskymi výrobkami úspešne ukončenom v rámci WTO (vrátane kola rokovaní z Doha) (7).

               8.

                           a)

                           Táto dohoda nadobúda platnosť prvým dňom mesiaca nasledujúceho po mesiaci, v ktorom posledná signatárska krajina oznámila generálnemu riaditeľovi ukončenie postupov potrebných na tento účel. Každá signatárska krajina doručí kópiu oznámenia ostatným signatárskym krajinám.

                           b)

                           Bez ohľadu na písmeno a) signatárske krajiny súhlasia s predbežným vykonávaním odsekov 3, 6 a 7 od dátumu podpisu tejto dohody.

         Za Brazíliu

         Za Kolumbiu

         Za Kostariku

         Za Ekvádor

         Za Európsku úniu

         Za Guatemalu

         Za Honduras

         Za Mexiko

         Za Nikaraguu

         Za Panamu

         Za Peru

         Za Venezuelu

      (1)  Po podpise tejto dohody bude EÚ spätne uplatňovať uplatniteľné clo (clá) uvedené v odseku 3 písm. a) na obdobie od 15. decembra 2009 do dátumu podpisu dohody. Zaplatené clá, ktoré presahujú sumu stanovenú v tomto ustanovení, preplatia na vyžiadanie príslušné colné orgány.

      (2)  Podmienky z Doha na účely tejto dohody znamenajú, že sa dosiahol konsenzus vo Výbore pre obchodné rokovania, aby sa pristúpilo k naplánovaniu rokovaní o prístupe na trh s poľnohospodárskymi a nepoľnohospodárskymi výrobkami.

      (3)  Toto ustanovenie sa nebude chápať ako povolenie iných ako sadzobných opatrení na banány, ktoré nie sú v súlade so záväzkami EÚ v rámci dohôd WTO.

      (4)  Dátum certifikácie bude dátumom, keď generálny riaditeľ osvedčí, že zmeny začlenené do zoznamu EÚ sa stali certifikáciami v súlade s rozhodnutím z 26. marca 1980 o postupoch modifikácie a korekcie zoznamov colných koncesií (referenčný dokument WT/LET).

      (5)  Dátum vyriešenia bude dátumom certifikácie (referenčný dokument WT/LET).

      (6)  Riešenie týchto sporov neovplyvňuje právo žiadnej strany začať nový spor podľa DSU (Dohovoru o urovnávaní sporov) ani budúce práva podľa postupov ustanovených v článkoch XXIV a XXVIII GATT 1994 (Všeobecnej dohody o clách a obchode).

      (7)  Ak sa certifikácia nedokončí do dátumu ukončenia ďalšieho multilaterálneho rokovania o prístupe na trh s poľnohospodárskymi výrobkami rámci WTO (vrátane kola rokovaní z Doha), začlení sa táto dohoda do zoznamu WTO pre EÚ k dátumu, keď tento zoznam vstúpi do platnosti ako súčasť výsledkov daného rokovania.
 ---documentbreak--- NA ---documentbreak---

               9.6.2010

               SK

               Úradný vestník Európskej únie

               L 141/6

         PREKLAD
   DOHODA
   o obchode s banánmi medzi Európskou úniou a Spojenými štátmi americkými
   EURÓPSKA ÚNIA (ďalej len „EÚ“),
   a
   SPOJENÉ ŠTÁTY AMERICKÉ (ďalej len „Spojené štáty“),
   S ODVOLANÍM SA na Memorandum o porozumení medzi Spojenými štátmi a ES o banánoch z 11. apríla 2001 (WT/DS27/59),
   BERÚC NA VEDOMIE Ženevskú dohodu o obchode s banánmi (ďalej len „GATB“), ktorú podpísali EÚ a Kolumbia, Panama, Ekvádor, Kostarika, Honduras, Guatemala, Peru, Brazília, Mexiko, Nikaragua a Venezuela dňa 31. mája 2010 a ktorej kópia je uvedená v prílohe k tomuto návrhu,
   BERÚC NA VEDOMIE otázky a odpovede, ktoré si medzi sebou vymenili Spojené štáty a Európska komisia 16. a 18. marca 2009 a 10. a 17. apríla 2009,
   SA DOHODLI TAKTO:

               1.

               Po vyriešení nedoriešených sporov a sťažností vymenovaných v prvej vete odseku 5 GABT („dátum urovnania sporu“) zo strany všetkých signatárskych krajín GABT sa bude spor ES – Režim uplatniteľný na dovoz, predaj a distribúciu banánov (WT/DS27) (ďalej len „spor“) riešiť ako spor medzi Spojenými štátmi a EÚ. Hneď ako sa Orgánu na urovnávanie sporov predloží posledné oznámenie o všetkých vzájomne dohodnutých riešeniach uvedených v odseku 5 GABT, Spojené štáty a EÚ spoločne oznámia Orgánu na urovnávanie sporov podľa článku 3.6 Memoranda o porozumení o pravidlách a postupoch, ktorými sa spravuje riešenie sporov („DSU“), že spoločne dosiahli riešenie, v rámci ktorého sa rozhodli spor urovnať (1).

               2.

               Bez toho, aby boli dotknuté práva a povinnosti vyplývajúce z Dohody WTO vrátane tých, ktoré vyplývajú z daného sporu, sa Spojené štáty a EÚ zaväzujú, že v období od parafovania tejto dohody do dátumu urovnania sporu nepodniknú žiadne ďalšie kroky v súvislosti s týmto sporom, ak EÚ dodrží podmienky ustanovené v odseku 3 písm. a) a b) a svoje povinnosti uvedené v odseku 3 a odseku 4 písm. b) a c) GABT.

               3.

               EÚ sa okrem toho zaväzuje:

                           a)

                           že bude uplatňovať režim DNV založený len na clách na dovoz banánov a nebude teda uplatňovať opatrenia, ktoré ovplyvňujú dovoz banánov na jej územie v podobe kvót, sadzieb colných kvót alebo dovozných licenčných režimov na banány bez ohľadu na ich zdroj (iné ako automatické licenčné režimy určené výlučne na účely monitorovania trhu) (2), a

                           b)

                           že nebude uplatňovať žiadne opatrenie, ktoré vedie k diskriminácii poskytovateľov služieb v oblasti distribúcie na základe vlastníctva alebo kontroly poskytovateľa služieb alebo na základe pôvodu distribuovaných banánov.

                     Ustanovenia odseku 1 sa neuplatnia, ak k dátumu urovnania sporu EÚ nesplní niektorú z povinností uvedených v tomto odseku.

               4.

               V súlade s platnými pravidlami Svetovej obchodnej organizácie (ďalej len „WTO“) EÚ oznámi WTO hneď po uzatvorení akúkoľvek uzavretú bilaterálnu alebo regionálnu dohodu o voľnom obchode, ktorá obsahuje ustanovenia týkajúce sa obchodu s banánmi.

               5.

               Spojené štáty a EÚ súhlasia, že na žiadosť hociktorej zo strán včas oznámia a prekonzultujú s ňou akékoľvek záležitosti, ktoré vyplývajú alebo sa dotýkajú tejto dohody.

               6.

               Spojené štáty a EÚ si navzájom písomne oznámia ukončenie vnútorných postupov potrebných na to, aby táto dohoda nadobudla platnosť. Táto dohoda nadobudne platnosť najneskôr a) v deň posledného oznámenia uvedeného v predchádzajúcej vete a b) v deň nadobudnutia platnosti GATB. Odsek 2 a odsek 3 písm. a) a b) sa predbežne vykonávajú od dátumu podpisu tejto dohody.

            Za Európsku úniu

            Za Spojené štáty americké

      (1)  Urovnanie tohto sporu neovplyvňuje právo žiadnej strany začať nový spor v rámci DSU.

      (2)  Týmto ustanovením nie je dotknuté právo EÚ uplatňovať opatrenia, ktoré sú v súlade s článkom XXIV Všeobecnej dohody o clách a obchode z roku 1994.


title: Rozhodnutie Rady (EÚ) 2016/859 zo 4. marca 2016 o podpise v mene Európskej únie a jej členských štátov a predbežnom vykonávaní Protokolu k Euro-stredomorskej dohode o pridružení medzi Európskym spoločenstvom a jeho členskými štátmi na jednej strane a Libanonskou republikou na strane druhej na účely zohľadnenia pristúpenia Chorvátskej republiky k Európskej únii

text:
               1.6.2016

               SK

               Úradný vestník Európskej únie

               L 144/1

         ROZHODNUTIE RADY (EÚ) 2016/859
   zo 4. marca 2016
   o podpise v mene Európskej únie a jej členských štátov a predbežnom vykonávaní Protokolu k Euro-stredomorskej dohode o pridružení medzi Európskym spoločenstvom a jeho členskými štátmi na jednej strane a Libanonskou republikou na strane druhej na účely zohľadnenia pristúpenia Chorvátskej republiky k Európskej únii
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 217 v spojení s jej článkom 218 ods. 5,
   so zreteľom na Akt o pristúpení Chorvátskej republiky, a najmä na jeho článok 6 ods. 2,
   so zreteľom na návrh Európskej komisie,
   keďže:

               (1)

               Euro-stredomorská dohoda o pridružení medzi Európskym spoločenstvom a jeho členskými štátmi na jednej strane a Libanonskou republikou na strane druhej (1) (ďalej len „dohoda“) bola podpísaná v Luxemburgu 17. júna 2002 a nadobudla platnosť 1. apríla 2006.

               (2)

               Chorvátska republika sa stala členským štátom Európskej únie 1. júla 2013.

               (3)

               V zmysle podmienok stanovených v článku 6 ods. 2 Aktu o pristúpení Chorvátskej republiky sa pristúpenie Chorvátskej republiky k dohode dohodne prostredníctvom protokolu k dohode uzavretého medzi Radou, konajúcou v mene Únie a jednomyseľne v mene členských štátov, a Libanonskou republikou.

               (4)

               Rada 14. septembra 2012 poverila Komisiu, aby začala rokovania s Libanonskou republikou. Rokovania boli úspešne ukončené parafovaním protokolu pripojeného k tomuto rozhodnutiu.

               (5)

               V článku 7 protokolu sa stanovuje, že protokol sa pred nadobudnutím jeho platnosti bude predbežne vykonávať.

               (6)

               Protokol by sa mal podpísať s výhradou jeho uzavretia k neskoršiemu dátumu a predbežne vykonávať,

         PRIJALA TOTO ROZHODNUTIE:
   Článok 1
   Týmto sa v mene Únie a jej členských štátov schvaľuje podpis Protokolu k Euro-stredomorskej dohode o pridružení medzi Európskym spoločenstvom a jeho členskými štátmi na jednej strane a Libanonskou republikou na strane druhej na účely zohľadnenia pristúpenia Chorvátskej republiky k Európskej únii s výhradou uzavretia uvedeného protokolu.
   Text protokolu je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať protokol v mene Únie.
   Článok 3
   Protokol sa v súlade s jeho článkom 7 predbežne vykonáva do ukončenia postupov potrebných na jeho uzavretie.
   Článok 4
   Toto rozhodnutie nadobúda účinnosť dňom jeho prijatia.

      V Bruseli 4. marca 2016

            Za Radu

            predsedníčka

         S.A.M. DIJKSMA

      (1)  Ú. v. EÚ L 143, 30.5.2006, s. 2.